title: Aznauri

text: Georgian geneerisesti nimellä "aznauri" tunnettu feodaaliaristokratia alkoi jakautua eri luokkiin jo 800–900-luvuilla. Korkeampi luokka alettiin erottaa muista käyttämällä "didebuli"-arvonimeä. Se viittasi aznaurin jäseniin, joilla oli "dideba"-virka, erityisen korkea hovivirka. Myöhemmin keskiajalla aznaurin jäsenen (nyt ei-itsenäisen aatelisen) ja tavadin tai mtavarin (dynastisen ruhtinaan) välille alettiin tehdä selkeämpi ero; 1400-luvulta alkaen aznaurin jäsentä pidettiin maallisen tai kirkollisen herransa "orjana" ("qma"). Riippuvaisuussuhteelle tehtiin myöhemmin viralliset säännöt kuningas Vakhtang VI:n lakikokoelmassa, joka kirjattiin ylös vuosien 1705–1708 välillä ja jonka avulla säänneltiin väljästi georgialaisen feodalismin muotoa ("batonqmoba") vielä senkin jälkeen, kun Venäjän keisarikunta oli liittänyt Georgian itseensä 1800-luvun alussa. 1820-luvulla aznauria alettiin pitää Venäjän (tittelitöntä) dvorjanstvo-aatelia vastaavana.


title: Lihamylly

text: Lihamylly on laite, jolla lihasta valmistetaan hienontamalla jauhelihaa. Teknisesti jauhelihan valmistuksessa lihaa ei varsinaisesti jauheta, vaan lihan rakenne rikotaan matalapaine-ekstruusiolla.


title: Lihamylly

text: Kotikäyttöön tarkoitetuissa lihamyllyissä on mahdollista hienontaa myös muita ruoka-aineita, esimerkiksi pähkinöitä. Lihamyllyjä on sekä mekaanisia, käsikäyttöisiä malleja että sähkötoimisia automaattimyllyjä.


title: Lihamylly

text: Suurkeittiöissä, kaupoissa ja teollisuudessa käytetyt lihamyllyt ovat sähkökäyttöisiä automaattimyllyjä.


title: Gerhard Schwenzer

text: Gerhard Schwenzer SS.CC. (s. 1. lokakuuta 1938) on katolisen kirkon saksalainen pappi. Hän sai pappisvihkimyksensä 25-vuotiaana 18. heinäkuuta 1964 ja toimi Oslon hiippakunnan piispana Norjassa vuosina 1983–2005. Hänen seuraajakseen astui Bernt Ivar Eidsvig.


title: Scarnafigi

text: Scarnafigi on kunta Cuneon maakunnassa Luoteis-Italiassa. Se sijaitsee noin 45 kilometriä etelään Torinosta. Kaupungissa asuu runsaat 2 000 ihmistä. Scarnafigi perustettiin vuonna 1911.


title: Aleuttien vuoristo

text: Aleuttien vuoristo () on vuoristo Alaskan lounaisosassa Alaskan niemimaalla. Siihen kuuluu useita aktiivisia tulivuoria. Aleuttien vuoristo on melkein kokonaan tietöntä erämaata, ja esimerkiksi Katmain kansallispuistoon pääsee vain vesitse ja lentokoneella. Aleuttien saaristo on tämän vuoriketjun osittain vedenalainen jatke sen länsipäässä, ja se ulottuu Tyynessämeressä lähelle Aasian rannikkoa.


title: Mtavari

text: Mtavari (, "ruhtinas", kirjaimellisesti "päällikkö" sanasta "tavi", "pää", yhdessä agenttietuliitteen "m-" kanssa) oli feodaaliarvonimi Georgiassa. Se voidaan kääntää esimerkiksi ruhtinaaksi.


title: Mtavari

text: Ensimmäiset viittaukset mtavari-arvonimeen tunnetaan varhaisista georgialaisista hagiografisista teksteistä 400-luvulta. 1000–1300-luvuilla mtavari-titteli tarkoitti yhdessä "tavadin" kanssa samaa kuin "eristavi", ja kaikki viittasivat ylhäisaateliin, ruhtinaisiin. Georgian kuningaskunnan kultakauden aikana 1100–1200-luvuilla arvonimi muuntui vähitellen ansioilla saavutettavasta tittelistä perinnölliseksi. Prosessi tuli lopullisesti päätökseensä vasta 1400-luvun lopulla. 1400-luvulla nimeä mtavari käytettiin vain viidestä Länsi-Georgiaa hallitsevasta ruhtinaasta (Samtskhe, Samegrelo, Guria, Svanetia ja Abhasia), joiden autonomian Venäjän keisarikunta lakkautti lopulta 1800-luvulla.


title: Originals

text: Originals on rap-artisti Kuruptin neljäs studioalbumi. Albumi julkaistiin vuonna 2004.


title: Suvuton lisääntyminen

text: Suvuton lisääntyminen tarkoittaa eliön lisääntymistä jakautumalla tai muulla tavalla niin, että syntyvä uusi yksilö on geneettinen kopio emoeliöstä.


title: Suvuton lisääntyminen

text: Bakteerit lisääntyvät ainoastaan suvuttomasti jakautumalla, mutta myös jotkin kasvit ja eläimet pystyvät lisääntymään suvuttomasti.


title: Suvuton lisääntyminen

text: Silmikointi on esimerkiksi sieni- ja polttiaiseläimillä esiintyvä suvuton lisääntymistapa, jossa emoyksilö muodostaa pintaansa uusiksi yksilöiksi kehittyviä silmuja.


title: Suvuton lisääntyminen

text: Kasvien suvuttomassa lisääntymisessä maajuuresta, juurivesoista, maarönsyistä, sipuleista, mukuloista, lehti-iduista tai itiöistä kasvaa uusia yksilöitä. Kun maavarsi katkeaa, syntyy uusi kasvi. Näin kasvi lisääntyy ilman siemeniä, eli suvuttomasti. Siementen avulla leviäminen on epävarmaa, koska suurin osa siemenistä tuhoutuu. Suvuton lisääntyminen on varmin keino, mutta sopeutuminen on huonompaa kuin suvullisilla lisääntyjillä. Suvuttoman lisääntymisen avulla kasvaa vain kopioita siitä yksilöstä, jonka maavarresta tai itiöistä ne ovat kasvaneet. Suvullisesti leviävillä kasveilla taas jokainen yksilö on erilainen, mikä edesauttaa sopeutumista eri olosuhteisiin.


title: Suvuton lisääntyminen

text: Myös jotkin eläinlajit kykenevät suvuttomaan lisääntymiseen.


title: Båtvikin rata

text: Båtvikin rata (ruots. "Båtviksbanan") oli Suomen rataverkon osuus Kirkkonummen kunnassa. Se erkani Helsinki-Turku-radalta Kelan asemalta ja jatkui rannikolle Kantvikin kylään. Radalla ei ollut väliseisakkeita, ja sillä oli pääosin vain tavaraliikennettä. Se rakennettiin 1940-luvun puolivälissä alueen ollessa osa Neuvostoliitolle vuokrattua Porkkalan tukikohtaa.


title: Båtvikin rata

text: Alun perin rata kulki vain Båtvikiin asti, josta oli yksi pistoraide satamalaiturille. Suomen Kaapelitehdas osti vuonna 1956 Båtvikin alueen itselleen. VR alkoi liikennöidä tehdasalueelle vuonna 1959. Myös Suomen Sokeri oli kiinnostunut alueesta, joten se osti sieltä itselleen tontin talvella 1961. Rataa jatkettiin Kantvikiin asti, jossa Suomen Sokeri toimi.


title: Båtvikin rata

text: Båtvikin radalle rakennettiin vuonna 1963 sähköistyksen pylväs- ja ajojohtokoerata, jossa kokeiltiin erilaisia ajojohtopylväsvaihtoehtoja rantaradan sähköistystä varten. Ratalinjalla on tältä ajalta jäljellä pari betonista ajojohtopylvästä. Nokia kuljetti 1980-luvulla radalla edustusvieraita Vr1-höyryveturilla ja A41-salonkivaunulla. Nämä ovat museoituna Nokian tehdasalueella katoksessa.


title: Båtvikin rata

text: VR Cargo lopetti liikennöinnin Båtvikin radalla maaliskuussa 2002, jolloin myös Kelan liikennepaikka lakkautettiin. Radalla säilyi neuvostoliittolainen kiskotus loppuun saakka. Båtvikin rata ja sen teollisuusraiteet purettiin syksyllä 2006, ja paikalla on jäljellä enää vain ratalinja.


title: Pörssikurssi

text: Pörssikurssi on pörssissä noteeratuille hyödykkeille kysynnän ja tarjonnan mukaan määräytyvän suhdanteen mukainen hinta. Kurssi voi säilyä ennallaan, tai olla joko nouseva tai laskeva. Julkisesti noteeratun osakeyhtiön osakkeen pörssikurssia kutsutaan usein osakekurssiksi.


title: Kaipolan rata

text: Kaipolan rata on Suomen rataverkon rata Jämsän kaupungissa. Se erkanee Orivesi-Jyväskylä-radalta Jämsän rautatieasemalta, ja jatkuu siitä Kaipolan kylään. Radalla on ainoastaan tavaraliikennettä.


title: River of Gods

text: River of Gods on Ian McDonaldin vuonna 2004 ilmestynyt tieteisromaani, joka sijoittuu vuoteen 2047 Intiaan. River of Gods on teknologinen singulariteetti-kirja, joka käsittelee tekoälyjä, nanotekniikkaa ja robotteja. Kirjassa käytetään termiä "jumala" (engl. "god") kahdessa merkityksessä: Jumala ja vahva tekoäly.


title: River of Gods

text: Kirjan tulevaisuudessa suuri osa maailmasta on kieltänyt vahvojen tekoälyjen (kirjassa engl. "aeai") luomisen. Kirjan tapahtumat seuraavat Intiaa, joka on jättäytynyt ulkopuolelle kyseisestä laista. Laki tunnetaan nimellä "Hamiltonin laki". Tietoverkoissa liikkuu tekoälyjä, joista osa on laillisia ja osa laittomia. Ylivahvat tekoälyt ovat laittomia, ja niiden poiskitkemiseksi on perustettu erillinen "Krishna poliisi", jonka palveluksessa Mr. Nandha, kirjan eräs päähenkilöistä, työskentelee.


title: River of Gods

text: Kirjan päähenkilöt ovat Lisa Durnau ja Thomas Lull, kumpikin maineikkaita tutkijoita. Tekoälytutkimuksesta tunnettu Lull vastustaa Hamiltonin lakia väittäen että tekoälyjen mahdollisesti aiheuttamat uhat on arvioitu väärin. Lull ja Durnau ajautuvat keskellä suurta salajuonta jonka taustapelaajina ovat mahtavat tekoälyt eli "jumalat".


title: River of Gods

text: Kirja sai ilmestyessään hyvän vastaanoton. Se voitti vuonna 2004 BSFA-palkinnon (British Science Fiction Association). 2005 se sai Hugo-palkinnon ja Arthur C. Clarke-palkinnon.


title: Mariano Paredes

text: Mariano Paredes y Arrillaga (7. tammikuuta 1797 México – 7. syyskuuta 1849 México) oli konservatiivinen meksikolainen kenraali ja maansa presidentti Meksikon–Yhdysvaltain sodan alkaessa vuonna 1846.


title: Mariano Paredes

text: Paredes nousi presidentiksi sotilasvallankaappauksella ja hoiti virkaa hieman yli puoli vuotta. Virkavalansa hän vannoi 4. tammikuuta 1846. Paredes luovutti asemansa varapresidentilleen Nicolas Bravolle 28. heinäkuuta 1846, jotta voisi johtaa armeijaansa rintamalla taistelussa yhdysvaltalaisia vastaan.


title: Merinätkelmä

text: Merinätkelmä ("Lathyrus japonicus"), aiemmin myös "L. maritimus", on hernekasveihin kuuluva sinikukkainen monivuotinen ruohovartinen kasvi.


title: Merinätkelmä

text: Merinätkelmän rento ja kulmikas varsi voi kasvaa 80 cm pitkäksi. Lehdissä on kolmesta viiteen paria soikeita pikkulehdyköitä. Kukat ovat violetit, "purje" eli ylemmät terälehdet ovat tummempia kuin siivet ja venho. Kukat kasvavat 5-12 kukan terttuina. Palko ja lehdet muistuttavat puutarhahernettä, mutta palko rusketuu jo varsin litteänä. Merinätkelmä on myrkyllinen. Sitä on kuitenkin yleisesti käytetty karjan rehuna.


title: Merinätkelmä

text: Merinätkelmää kasvaa Euroopan, Aasian ja Pohjois-Amerikan aurinkoisilla, hiekkaislla merenrannoilla. Kasvista tunnetaan kaksi alalajia, ssp. "japonicus" ja lännenmerinätkelmä ssp. "maritimus". Jälkimmäisestä on kaksi muunnosta, var. "glaber" ja var. "pubescens", joita on kumpaakin tavattu Suomessa.


title: Meklari

text: Meklari on kaupankäynnissä myyjän ja ostajan välinen välittäjä. Esimerkiksi pörssissä meklari on arvopapereiden osto- ja myyntitarjousten välittäjä.


title: Meklari

text: Meklari vastaanottaa asiakkailta toimeksiantoja, muokkaa niitä ja välittää ne pörssiin toteutettaviksi. Joissain tilanteissa meklari on suoraan yhteydessä asiakkaisiin ehdottaen toimeksiantoja. Yleensä meklarina toimiminen edellyttää ko. pörssin antamaa koulutusta kaupankäyntitavoista, -säännöistä sekä -järjestelmästä tai pörssin vastaavan tutkinnon suorittamista.


title: Meklari

text: Meklarin työn kuva on muuttunut radikaalisti viimeisten vuosikymmenten aikana. Perinteisesti meklari on ollut pörssitalossa välitysliikettä edustanut henkilö, jolla oli oikeus antaa pörssiin toimeksiantoja välittäjän nimissä (huutokaupankäynti). Kaupankäynnin siirtyessä tietojärjestelmiin meklari siirtyi vähitellen pois pörssitaloista ja hoiti viestinnän pörssin kanssa kaupankäyntijärjestelmän kautta. Pääosan toimeksiannoista meklari kuitenkin vastaanotti edelleen perinteisesti puhelimitse. Kaupankäynnin automatisoituessa meklarin työn osaksi on tullut yhä enemmän verkkopalveluista tai muilta välittäjiltä saapuvan toimeksiantovirran tarkkailu. Osa meklareista valvoo tällaisten toimeksiantojen välitystä pörssiin sekä suorittaa tarvittavat muokkaus- ja korjaustoimet. Toisaalta osa meklareista hoitaa perinteisemmällä mallilla paljon yhteydenpitoa vaativia instituutioasiakkaita.


title: Clarice Lispector

text: Clarice Lispector (alk. "Haja Pinhasovna Lispektor", 10. joulukuuta 1920 Tšetšelnik, Podolia, Ukraina – 9. joulukuuta 1977 Rio de Janeiro, Brasilia) oli brasilialainen kirjailija. Hänet tunnetaan kirjallisissa piireissä, mutta ei välttämättä niiden ulkopuolella, sillä häntä on pidetty omaperäisenä ja vaikeana. Hän on Brasiliassa legendaarinen hahmo, jonka mystiikkaa sisältävät tekstit ovat tunnettuja. Hän oli kuuluisa kauneudestaan – Lispectorin yhdysvaltalainen kääntäjä Gregory Rabassa muistelee olleensa "ällikällä lyöty" tavatessaan ihmisen, joka "näytti Marlene Dietrichiltä ja kirjoitti kuin Virginia Woolf" – ja erikoisesta persoonastaan. Nykyisin häntä pidetään João Guimarães Rosan ohella Brasilian 1900-luvun huomattavimpiin kuuluvana prosaistina ja yleisesti merkittävimpiin kuuluvana nykykirjailijana.


title: Clarice Lispector

text: Avioiduttuaan brasilialaisen diplomaatin kanssa Lispector muutti puolisonsa mukana Brasiliasta 1943 ja asui seuraavat kuusitoista vuotta pääasiassa Euroopassa ja Yhdysvalloissa. Avioeron jälkeen 1959 hän palasi Rio de Janeiroon ja alkoi silloin kirjoittaa maineikkaimpia teoksiaan, joita ovat tiiviit ja dramaattiset "A Maçã no Escuro" ja "Passio". Hän loukkaantui vakavasti vuonna 1966 vuoteessa tupakoinnista syttyneessä tulipalossa, jossa hänen oikea kätensä, kirjoituskäsi vaurioitui vakavasti. Hän jatkoi kuitenkin kirjoittamista koko ajan ja julkaisi romaaneja ja novelleja aina ennenaikaiseen kuolemaansa asti.


title: Clarice Lispector

text: Joistakin Lispectorin teoksista on tehty elokuvia.


title: Clarice Lispector

text: Haja Lispektor syntyi venäjänjuutalaiseen perheeseen Podoliassa nykyisessä Ukrainassa. Hän sai juutalaisen etunimen Haja, joka Brasiliassa muuttui Clariceksi, kun koko perhe omaksui brasilialaisilta kuulostavat nimet. Hän oli nuorin Pinhas Lispektorin ja Manja Krimgold Lispektorin kolmesta tyttärestä. Vanhemmat olivat paenneet vainoja Neuvosto-Venäjältä Ukrainaan, ja Ukrainassa perhe joutui kärsimään suuresti pogromien aikana, joita seurasi Venäjän hajoamisen ja vallankumouksen jälkeen. Perhe muutti jo hänen varhaislapsuudessaan pois ensimmäisen maailmansodan jälkeen puhjenneesta sekasorrosta. Hänen vanhempi sisarensa Elisa Lispector on myöhemmin kuvannut silloisia oloja omaelämäkerrallisessa romaanissaan "No exílio" (1948). Heidän onnistui lopulta paeta Romaniaan. Bukarestissa he saivat passin Brasiliaan, jossa perheen äidillä Manjalla oli sukulaisia. He lähtivät laivalla matkaan Hampurista ja saapuivat Brasiliaan alkuvuodesta 1922, jolloin Haja oli runsaan vuoden ikäinen.


title: Clarice Lispector

text: Brasiliaan saavuttuaan Lispectorit muuttivat etunimensä. Pinhasista tuli Pedro, Manjasta tuli Marieta, Lejasta tuli Elisa, ja Hajasta tuli Clarice. Vain keskimmäinen tytär Tanja (1915–2007) säilytti nimensä. He asettuivat alkuun pieneen koillisbrasilialaiseen Maceión kaupunkiin Alagoasiin, ja siellä hän vietti lapsuutensa. Kolmen vuoden kuluttua äiti Marietan terveys äkisti heikkeni. Perhe muutti suurempaan Recifen kaupunkiin Pernambucoon ja asettui Boa Vistan juutalaiselle asuinalueelle, jossa on hänen muistomerkkinsä.


title: Clarice Lispector

text: Perheen isän taloudelliset vaikeudet jatkuivat Recifessä. Äiti kuoli syyskuussa 1930 42-vuotiaana syfiliksen seurauksiin, jonka hän oli saanut Ukrainassa sotilaiden raiskattua hänet. Kansanuskomuksen mukaan syfilis paranisi raskaudella. Clarice sai alkunsa, mutta syfilis ei parantunut. Clarice oli äitinsä kuollessa yhdeksänvuotias. Clarice kävi koulua nimeltä Colégio Hebreo-Idisch-Brasileiro, jossa opetettiin tavanomaisten aineiden lisäksi hepreaa ja jiddišiä. Vuonna 1932 hän pääsi osavaltion silloin arvostetuimpaan lukioon Ginásio Pernambucanoon. Vuoden kuluttua hän teki päätöksen ryhtyä kirjailijaksi luettuaan Hermann Hessen "Arosuden".


title: Clarice Lispector

text: Kun Clarice oli teini-iässä, Pedro Lispector päätti 1934 muuttaa tyttärineen silloiseen pääkaupunkiin Rio de Janeiroon. Perhe asui São Cristóvãon kaupunginosassa Rion keskustasta pohjoiseen ennen kuin muutti Tijucaan.


title: Clarice Lispector

text: Lispector aloitti 1937 oikeustieteen opinnot Brasilian yliopiston oikeustieteellisessä tiedekunnassa, joka siihen aikaan oli maan arvostetuin korkeampi oppilaitos. Hänen ensimmäinen tiedossa oleva novellinsa "Triunfo" ilmestyi "Pan"-lehdessä 25. toukokuuta 1940. Pian sen jälkeen, 26. elokuuta 1940, hänen isänsä kuoli epäonnistuneen leikkauksen seurauksiin. Opiskeluaikana Riossa Lispector alkoi työskennellä toimittajana, alkuun valtion virallisessa lehdistöpalvelussa Agência Nacionalissa ja sitten merkittävässä sanomalehdessä A Noitessa.


title: Clarice Lispector

text:
Lispector tutustui Brasilian nuoreen kirjailijapolveen. Heidän joukossaan oli Lúcio Cardosoon, johon hän rakastui. Cardoso oli kuitenkin homoseksuaali, ja pian Lispector alkoi seurustella opiskelutoverinsa Maury Gurgel Valenten kanssa, joka oli astunut Brasilian ulkomaanedustuston Itamaratyn palvelukseen. Voidakseen avioitua diplomaatin kanssa hän tarvitsi kansalaisuuden, ja hän hankki sen heti tultuaan täysi-ikäiseksi. Hänelle myönnettiin Brasilian kansalaisuus 12. tammikuuta 1943, ja 23. tammikuuta hän avioitui Valenten kanssa.
Lispector ponnahti julkisuuteen 23-vuotiaana, kun hänen ensimmäinen romaaninsa "Perto do Coração Selvagem" (suom. "Lähellä villiä sydäntä") ilmestyi. Teos oli muodoltaan sisäistä monologia, ja tyyliltään ja kieleltään se oli Brasiliassa mullistava ja nosti hänet kirjalliseen maineeseen.


title: Clarice Lispector

text: Vähän myöhemmin Lispector ja Valente matkustivat Riosta pohjoiseen Amazon-joen suulla olevaan Belém do Parán kaupunkiin, jossa he viipyivät puoli vuotta. Alue oli strategisesti merkittävä toisen maailmansodan aikaisten liittolaisten tukikohta, ja Valente toimi siellä ulkoministeriön yhteyshenkilönä.


title: Clarice Lispector

text: Lispector lähti miehensä kanssa Brasiliasta 13. heinäkuuta 1944 Napoliin, jonne Valente oli määrätty Brasilian konsulaattiin. Napoli oli niiden Brasilian siirtoarmeijan joukkojen tukikohta, jotka taistelivat liittoutuneiden puolella Saksaa vastaan. Lispector työskenteli sairaalassa Napolissa huolehtimassa haavoittuneista brasilialaisista sotilaista. Hän tapasi Roomassa italialaisen runoilijan Giuseppe Ungarettiin, joka käänsi italiaksi hänen teostaan "Lähellä villiä sydäntä" ja maalautti hänen muotokuvansa Giorgio de Chiricolla.


title: Clarice Lispector

text: Lispector sai Napolissa valmiiksi toisen romaaninsa "O Lustre" (1946), joka keskittyi ensimmäisen tavoin tytön, tällä kertaa nimeltään Virgínian, sisäiseen elämään. Lúcio Costa arvostelee kirjan nimeä, joka hänestä on kovin köyhänoloinen niin niin rikkaalle kirjailijalle.


title: Clarice Lispector

text:
Käytyään pikaisesti Brasiliassa 1946 Lispector ja Valente palasivat huhtikuussa 1946 Eurooppaan, ja Valente sai määräyksen Sveitsiin Brasilian Bernin-suurlähetystöön. Se oli Lispectorin kannalta ikävystymisen ja turhautumisen aikaa, ja hän oli usein masentunut. "Tämä Sveitsi", hän kirjoitti sisarelleen Tanialle, "on tunteiden hautausmaa." Heille syntyi Bernissä poika Pedro Gurgel Valente 10. syyskuuta 1948, ja siinä kaupungissa Lispector kirjoitti kolmannen romaaninsa "A cidade sitiada" (1946).
Lispector ja Valente lähtivät Sveitsistä 1949 ja asuivat lähes vuoden Riossa, minkä jälkeen he matkustivat Torquayn kaupunkiin Devoniin Britanniaan, jossa Valente oli Gattin delegaattina. Englannissa he olivat puoli vuotta, syyskuusta 1950 maaliskuuhun 1951. Lispector piti Englannista, vaikka hän sai Lontoon-matkalla keskenmenon.


title: Clarice Lispector

text: Perhe palasi Rioon 1952, ja syyskuussa 1952 he muuttivat Washingtoniin, jossa he asuivat kesäkuuhun 1959 saakka. He ostivat talon osoitteesta 4421 Ridge Street Chevy Chasen esikaupungista Marylandista. 10. helmikuuta 1953 syntyi heidän toinen poikansa Paulo. Lispector tutustui brasilialaiseen kirjailijaan Érico Veríssimon, joka silloin työskenteli OAS:n palveluksessa, ja tämän vaimoon Mafaldaan. Samoin hän ystävystyi suurlähettilään vaimon Alzira Vargas do Amaral Peixoton kanssa, joka oli Brasilian entisen diktaattorin Getúlio Vargasin tytär. Hänen novellejaan julkaistiin Riossa ilmestyneessä uudessa Senhor-lehdessä samaan aikaan kun siinä ilmestyi W. H. Audenin, Ernest Hemingwayn ja Ray Bradburyn tekstejä. Hän oli kuitenkin yhä tyytymättömämpi diplomaattiympäristöön. "Vihasin sitä, mutta tein, mitä minun piti tehdä [...] järjestin päivälliskutsuja, tein kaiken, mitä piti tehdä, mutta vastenmielisyyttä tuntien..." Hän kaipasi yhä enemmän sisariaan ja Brasiliaa, ja kesäkuussa 1959 hän jätti miehensä ja palasi poikien kanssa Rio de Janeiroon, jossa hän asui loppuelämänsä, tosin taloudellisesti tiukoilla.


title: Clarice Lispector

text: Lispector aloitti 1962 suhteen vanhan ystävänsä runoilija Paulo Mendes Camposin kanssa. Mendes Campos oli naimisissa, eikä suhde kestänyt.


title: Clarice Lispector

text:
14. syyskuuta 1966 Lispectorille sattui kotona vakava tapaturma. Otettuaan unilääkkeen hän nukahti vuoteeseen palava savuke kädessä. Hän sai pahoja vammoja, ja hänen oikea kätensä oli vähällä joutua amputoiduksi.
Lispector erotettiin yllättäen loppuvuodesta 1973 Jornal do Brasilista, ja seurauksena oli taloudellisia paineita. Hän alkoi maalata ja paneutui tarmokkaammin työhönsä kääntäjänä. Hän käänsi Agatha Christien, Oscar Wilden ja Edgar Allan Poen teoksia. Hän käänsi (tai Susan Canty Quinlanin sanoin "mukautti") portugaliksi Wilden "Dorian Grayn muotokuvan", josta hän oli hyvin kiinnostunut ja johon hän viittasi usein.


title: Clarice Lispector

text:
Vuonna 1975 hän sai kutsun Bogotássa pidettyyn ensimmäiseen noituuden maailmankongressiin, ja sen ansiosta hän sai huomiota lehdissä, mikä tietysti kasvatti hänen mainettaan. Kokouksessa luettiin englanniksi hänen novellinsa "El Huevo Y La Gallina", joka oli alun perin ilmestynyt teoksessa "A Legião estrangeira".
Lispector joutui sairaalaan pian sen jälkeen kun "Tähden hetki" oli ilmestynyt 1977. Hänellä todettiin munasarjasyöpä, jota ei voitu leikata, mutta diagnoosia ei kerrottu hänelle. Hän kuoli 57-vuotissyntymäpäivänsä aattona. Hänet haudattiin 11. joulukuuta 1977 Rio de Janeiroon Cajun kaupunginosan juutalaiselle hautausmaalle.


title: Clarice Lispector

text: Lispector julkaisi yhdeksän romaania, useita novellikokoelmia ja lastenkirjoja. Hän kirjoitti ahkerasti lehtiin, ja hänen kirjoituksiaan on koottu kirjoiksi, samoin hänen kirjeenvaihtoaan. Suomeksi Lispectorin teoksia on ilmestynyt viisi, kaikki Tarja Härkösen suomentamina. Härkönen on päätoiminen espanjan- ja portugalinkielisen kirjallisuuden ja elokuvien suomentaja. Kirjojen lisäksi kaksi Lispectorin novellia on julkaistu suomeksi lehdissä, toinen Parnassossa ja toinen Nuori Voima -lehdessä.


title: Clarice Lispector

text: Lispector kirjoitti ensimmäisen romaaninsa "Perto do coração selvagem" ("Lähellä villiä sydäntä") vuonna 1942 kymmenen kuukauden mittaisen kiihkeän työperiodin aikana. Se ilmestyi joulukuussa 1943, jolloin Lispector oli 23-vuotias. Tätä romaania, kuten hänen myöhempiäkin teoksiaan, leimasi hyvin voimakas keskittyminen sisäisiin mielentiloihin. Romaani kertoo nuoren Joana-nimisen naisen sisäisestä maailmasta, ja teos aiheutti valtavan kohun. Lispectoria verrattiin Virginia Woolfin, ja hänen arveltiin saaneen tajunnanvirtatyyliinsä tältä vaikutteita, mutta Woolfin tuotantoa hän ei kuitenkaan vielä silloin tuntenut. Häntä verrattiin myös James Joyceen, mutta tätäkään Lispector ei tuntenut, vaan kirjan otsikkoa ja Joycelta lainattua mottoa ehdotti Lúcio Cardoso. Muita hänen yhteydessään mainittuja kirjailijanimiä ovat Tšehov ja Katherine Mansfield.


title: Clarice Lispector

text: Teos sai ilmestyessään kriitikkojen lähes yksimieliset ylistykset, ja lokakuussa 1944 sille myönnettiin arvostettu Graça Aranha -palkinto vuoden 1943 parhaana esikoisromaanina ja. Eräs kriitikko, runoilija Lêdo Ivo, sanoi, että se on "merkittävin romaani, minkä nainen on koskaan kirjoittanut portugalin kielellä". Toinen kirjoitti, että Lispector oli "siirtänyt sitä painovoiman keskusta, jonka ympärillä brasilialainen romaani on pyörinyt suunnilleen kaksikymmentä vuotta." "Clarice Lispectorin teos näyttäytyy kirjallisessa maailmassamme vakavimpana yrityksenä introspektiivisen romaanin suuntaan", kirjoitti sãopaulolainen kriitikko Sérgio Milliet. "Ensimmäistä kertaa brasilialainen kirjailija ohittaa helpon likiarvon tässä kirjallisuutemme lähes neitseellisessä kentässä; ensimmäistä kertaa kirjailija astuu nykyihmisen sielun psykologisten sokkeloiden syvyyksiin." Muista poiketen negatiivisen arvion esitti kriitikko Álvaro Lins, joka kuvaili jo vuonna 1943 hänen tyyliään "maagiseksi realismiksi"; sanaparia alettiin käyttää muiden eteläamerikkalaisten kirjailijoiden, esimerkiksi García Marquezin, luonnehtimiseen vasta parinkymmenen vuoden kuluttua.


title: Clarice Lispector

text: Esikoisteos ilmestyi suomennettuna vasta 2008, kahden myöhemmin ilmestyneen teoksen suomennoksen jälkeen. Sen, kuten muutkin Lispectorin suomennetut kirjat, käänsi Tarja Härkönen, ja kritiikissä on kehuttu, että "Härkösen suomennos tekee oikeutta oikukkaalle mielelle".


title: Clarice Lispector

text: Teoksensa "A cidade sitiada" (nimen epävirallinen suomennos "Piiritetty kaupunki") Lispector kirjoitti Bernissä. Sen päähenkilö on Lucrécia Neves. Tarina kertoo, kuinka tämän kotikaupunki São Geraldo kasvoi pienestä asujaimistosta suureksi kaupungiksi. Kirja on täynnä näkyjen ja näkemisen vertauskuvia, ja se sai laimean vastaanoton; se on Lispectorin läheisen ystävän mukaan "Clarice Lispectorin romaaneista ehkä vähiten pidetty". Sérgio Milliet totesi, että "kirjailija taipuu oman runsautensa painon alle". Portugalilainen kriitikko João Gaspar Simões kirjoitti: "Sen sulkeutuneisuudessa on unien sulkeutuneisuuden tuntu. Ehkä joku löytää avaimen."


title: Clarice Lispector

text: Kun perhe oli 1952 palannut Rioon, jossa oli tarkoitus viipyä vuosi, Lispector julkaisi pienenä painoksena kuuden novellin kokoelman "Alguns contos" ('Joitakin tarinoita'), jonka kustansi Brasilian opetus- ja terveysministeriö. Nämä novellit muodostivat vuonna 1961 ilmestyneen kokoelman "Laços da família" ytimen. Salanimellä Teresa Quadros hän kirjoitti kolumnia "Entre Mulheres" ('Naisten kesken') lyhytikäiseen sanomalehteen "Comícioon" ('Kokoontuminen').


title: Clarice Lispector

text: Palattuaan eron jälkeen Brasiliaan Lispector kamppaili taloudellisissa vaikeuksissa ja yritti löytää kustantajaa romaanille, jonka hän oli kirjoittanut Washingtonissa muutama vuosi aiemmin, sekä novellikokoelmalleen "Laços de família" (epävirallinen suomennos 'Perhesiteitä'). Novellikokoelmassa on kuusi tarinaa kokoelmasta "Alguns contos" ja seitsemän muuta novellia, joista osa oli jo julkaistu "Senhorissa". Teos ilmestyi 1960. Novellien tapahtumat ovat vähäisiä, niiden maaperää on sisäinen monologi. Lispectorin ystävä Fernando Sabino kirjoitti hänelle, että kirja oli "täsmälleen, vilpittömästi, kiistattomasti ja jopa nöyrästi paras Brasiliassa koskaan ilmestynyt novellikokoelma". Érico Veríssimo kirjoittaa Lispectorille: "En ole kirjoittanut teoksestasi, koska en halua saattaa sinua hämmennyksiin kertomalla. mitä ajattelen siitä. Tässä se nyt kuitenkin tulee: tärkein novellikokoelma, joka tässä maassa on ilmestynyt Machado de Assisin jälkeen". Machado de Assis on brasilialaisen kirjallisuuden klassikko. Myöhemmin on arvioitu, että tässä teoksessa Lispectorin sielun sokkeloiden syvyydet näkyvät paljaimmillaan.


title: Clarice Lispector

text: Lispector oli aloittanut "A Maçã no escuron" (epävirallinen suomennos 'Omena pimeässä') Torquayssa, ja se oli ollut valmiina vuodesta 1956, mutta hänen pettymyksekseen kustantajat hylkäsivät sen yksi toisensa perään. Tämän hänen pisimmän ja ehkä myös monimutkaisimman romaaninsa julkaisi vihdoin 1961 sama kustantaja, sãopaulolainen Livraria Francisco Alves, joka oli kustantanut teoksen "Lacos de Familia". Tarinaa kuljettaa ennemminkin sisäinen dialogi kuin juoni. Vähäinen juoni kertoo miehestä nimeltä Martim, joka uskoo surmanneensa vaimonsa ja pakenee töihin maatilalle kauas Brasilian sisämaahan. Hyvin vertauskuvallisessa romaanissa tärkeintä on kieli ja luovuus. Kuten kaikissa teoksissaan, Lispector kyselee tässäkin; hän esittää kysymyksiä elämästä, kuolemasta, rakkaudesta. Kysymykset ovat metafyysisiä: "Miksi on olemassa maailma tyhjyyden sijasta? Mitä on olla elossa?" Teos sai vuonna 1962 Carmen Dolores Barbosa -palkinnon edellisen vuoden parhaana romaanina.


title: Clarice Lispector

text: Vuonna 1964 ilmestyi omakustanteena "Passio". Lispectorin seitsemäs kirja, romaaneista viides. Se on hänen teoksistaan ehkä järkyttävin ja tunnetuin, "Passio – rakkaus G. H:n mukaan" ("A paixão segundo G. H.") Teos kertoo naisesta, joka mukavan riolaisen kattohuoneistonsa palvelijanhuoneessa saa mystisen kokemuksen ja sen seurauksena syö palan torakkaa. Kirjan nimessä G. H. on lyhenne sanoista "Gênero Humano", 'ihmiskunta'. Samana vuonna häneltä ilmestyi novelleja ja muita kirjoituksia sisältävä teos "A Legião estrangeira" ('Muukalaislegioona').


title: Clarice Lispector

text: Seuraavana vuonna Lispector julkaisi ensimmäisen lastenkirjansa, "O Mistério do coelho pensante" (1967), käännös kirjasta "The Mystery of the Thinking Rabbit" ('Ajattelevan kanin arvoitus'), jonka hän oli kirjoittanut pojalleen Paulolle englanniksi Washingtonin-aikoinaan. Elokuussa 1967 hän aloitti merkittävässä riolaisessa sanomalehdessä Jornal do Brasil viikoittaiset kolumnit, jotka kasvattivat hänen mainettaan häntä jo kauan ihailleiden älymystö- ja taiteilijapiirien ulkopuolella. Nämä kirjoitelmat koottiin myöhemmin postuumisti julkaistuun teokseen "A Descoberta do mundo" (1984). (epävirallinen suomennos 'Kun maailma keksittiin')


title: Clarice Lispector

text: Lispector osallistui 1968 poliittisiin mielenosoituksiin Brasilian tiukentuvaa sotilasdiktatuuria vastaan. Samana vuonna hän julkaisi kaksi kirjaa, lastenkirjan "A Mulher que matou os peixes" ('Nainen joka surmasi kalan') ja romaanin "Uma Aprendizagem ou O Livro dos Prazeres". Teos "A Mulher que matou os peixes" oli hänen toinen lapsille suunnattu kirjansa, ja siinä kertoja Clarice tunnustaa unohtaneensa ruokkia poikansa kalan. "Uma Aprendizagem ou O Livro dos Prazeres" ('Oppiminen eli Nautintojen kirja') puolestaan oli hänen ensimmäinen romaaninsa "G. H:n" jälkeen. Siinä hän kertoo ala-asteen opettajan Lórin ja filosofian opettajan Ulissesin välisen rakkaustarinan. Kirja perustui hänen lehtikolumneihinsa. Hän kirjoitti myös ahkerammin lehtiartikkeleita, kuten haastatteluja ylelliseen Manchete-lehteen.


title: Clarice Lispector

text: Vuonna 1971 ilmestyi jälleen Lispectorin novellikokoelma. Eräissä "Felicidade clandestinan" tarinoissa hän palasi lapsuusmuistojensa Recifeen.


title: Clarice Lispector

text: Lispector aloitti pian työn kirjan parissa, jota monet pitävät hänen hienoimpanaan ja jonka eteen hän ponnisteli ankarasti saadakseen sen valmiiksi. Teos on "Água viva, ajatuksen takana" (alkuteos "Água viva"). Lispectorin elämään astui noihin aikoihin entinen nunna Olga Borelli, josta tuli hänen uskollinen avustajansa ja läheinen ystävänsä hänen elämänsä viime vuosiksi. Borelli toimi myös välittäjänä hänen ja todellisuuden välillä, johon hän otti yhä enemmän etäisyyttä. Borelli muisteli:


title: Clarice Lispector

text: Vuonna 1974 Lispectorilta ilmestyi kaksi novellikokoelmaa, "Onde estivestes de noite" ('Missä olit yöllä') – jonka aiheena on muun muassa vanhenevien naisten elämä – ja "A Via Crucis do corpo" ('Ruumiin Via Crucis') . Vaikka aiempien kirjojen valmistumiseen oli usein mennyt runsas vuosi, jälkimmäisen hän kirjoitti kolmessa päivässä kustantajan Álvaro Pachecon pyydettyä häntä kirjoittamaan kolme kertomusta seksiin liittyvistä aiheista. Tekstit ennakoivat hänen myöhempää kaunokirjallista kehitystään. Osittain runsas kirjoittaminen on saattanut johtua siitä, että hänet yllättäen loppuvuodesta 1973 erotettiin Jornal do Brasilista, mikä aiheutti yhä kasvavia taloudellisia paineita. Hän keskittyi kääntämiseen ja käänsi Agatha Christien, Oscar Wilden, ja Edgar Allan Poen teoksia.


title: Clarice Lispector

text: Lispector kirjoitti 1970-luvun puolivälissä teosta "Um sopro de vida: pulsações" (epävirallinen suomennos 'Elämän syke'), joka oli yksi kolmesta vasta hänen kuolemansa jälkeen ilmestyneestä teoksesta. Kirja koostuu "Kirjailijan" ja hänen luomuksensa Angela Pralinin keskusteluista. Pralinin nimen hän on lainannut hahmolta kertomuksessa "Onde estivestes de noite". Tässä teoksessa käyttämäänsä katkelmallista muotoa hän käytti myös viimeisessä ja kenties kuuluisimmassa romaanissaan "A Hora da estrela" (1977, "Tähden hetki").


title: Clarice Lispector

text: Teoksessa "A Hora da estrela", "Tähden hetki", Lispector kertoo Macabéan tarinan. Macabéa on Brasilian kirjallisuuden ristiriitaisia hahmoja, nälkäinen köyhä konekirjoittaja Alagoasin osavaltiosta, jonne Lispectorin perhe aluksi saapui. Tyttö joutuu eksyksiin Rio de Janeiron suurkaupungissa. Macabéan nimi viittaa makkabealaisiin, ja se on Lispectorin teoksissa yksi hyvin harvoista avoimen juutalaisista viittauksista. Teoksen keskeisenä aiheena ovat Brasilian köyhät ja syrjäytyneet.


title: Clarice Lispector

text: "Tähden hetki" ilmestyi 1977, Tarja Härkösen suomennos siitä 1996. Yleisradiossa se on esitetty 11-osaisena jatkoluentana 2007, lukijana Pekka Kyrö.


title: Clarice Lispector

text: Vaikka Lispectorin kirjoja hänen eläessään pidettiin usein vaikeina ja hämärinä, hänen maineensa ja kuuluisuutensa ovat hänen kuolemansa jälkeen vain kasvaneet. Häntä on sanottu merkittävimmäksi lyhyen proosan kirjoittajaksi viimeisten 50 vuoden aikana. Lispector toi brasilialaiseen kirjallisuuteen aivan uuden ulottuvuuden, sanan, minkä vuoksi jo hänen esikoisteoksensa nimettiin mestarilliseksi. Myöhemmin muun muassa naiskirjoituksen filosofi Helene Cixous on ominut hänet – joidenkin mielestä kirjailijan vahingoksi – pelkästään naiskirjallisuudeksi ja tulkinnut häntä siitä näkökulmasta, vaikka hänen teemansa ovat samalla yleisiä ja sukupuolesta riippumattomia. Häntä on luonnehdittu Virginia Woolfin ja Marguerite Durasin sukulaiseksi pikemmin kuin Kafkan ja Joycen,jotka on hänen yhteydessään niin ikään useasti tuotu esiin. Kriitikko kuvaa hänen kirjoittajanlaatuaan: "Clarice Lispectorin romaaneja lukiessa tuntuu kuin kuuntelisi ajatuksiaan auki kerivää tuntematonta, joka sitten poistuu jättäen jälkeen voimakkaan kuvan persoonasta mutta tuskin mitään tietoa omasta arjestaan. Sellaisen ihmisen tavattuaan miettii, oliko hän todellinen vai pelkkää kuvitelmaa, mutta toteaa, ettei sillä ole väliä."


title: Clarice Lispector

text: Teosten tajunnanvirran tapaan kulkevan kerronnan juoni on kerrostuvaa ja limittyvää, siinä kulkee feminismin juonne, mutta katteena on metaforia, arvoituksellisia viittauksia, mytologiaa, kätkettyjä merkityksiä Lispector kirjoittaa pienistä, köyhistä, heikoista, ihmiselämän paradoksista, mutta teosten juoni on mitätön, suorastaan olematon; Lispector kuvaa tunnetilaa. Lispectorin merkitys on huomattava myös sikäli, että hän oli Latinalaisessa Amerikassa ensimmäinen, joka teoksissaan etsi naisen ääntä.


title: Clarice Lispector

text: Kuvaa Lispectorista itsestään on vaikea luoda, sillä "hän kertoi eri ihmisille eri tavalla siitä, missä hän on asunut ja missä syntynyt", kuten tutkija Earl Fritz on sanonut. "Hänellä oli paljon naamioita, ja kun hän riisui naamion, saattoi luulla hänen paljastavan jotakin, mutta hän paljastikin vain uuden naamion." Kuvaa ei synny myöskään hänen teostensa kautta, sillä niissä hän pohtii paljon kirjoittamista ja kaivautuu tajunnanvirran keinoin ihmisen sisäiseen maailmaan. Hän loi naamioita, jotka sekä peittivät että paljastivat, ja niistä syntynyt kuva on epämääräisen salaperäinen.


title: Clarice Lispector

text: Lispector oli juutalainen, mutta ei uskonnollinen. Hän ei juuri puhunut jiddišiä eikä hepreaa. Hän ei tuo juutalaisuutta esille teoksissaan, lukuun ottamatta "Tähden hetkeä". Hän on sanonut ""Eu, em fim, sou brasileira"" ("Lyhyesti sanottuna olen brasilialainen"), vaikka hän toisaalta paljastaa kaiken takana piilevän toiseuden tunteen.


title: TerveSuomi.fi

text: TerveSuomi.fi oli Terveyden ja hyvinvoinnin laitoksen koordinoima virallinen terveystietopalvelu, jonka sisällön tuotti laaja verkosto terveysalan tutkimus- ja asiantuntijalaitoksia, viranomaisia ja terveysjärjestöjä.


title: TerveSuomi.fi

text: TerveSuomi-portaali oli valtakunnallinen verkkopalvelu, joka tarjosi pääsyn hajautetusti tuotettuihin terveyden ylläpidon ja parantamisen kannalta tärkeisiin sisältöihin. TerveSuomi-portaali edisti väestön terveyttä yhdenvertaisesti ajasta ja paikasta riippumatta. Se tarjosi terveystietoa omasta ja läheistensä terveydestä ja hyvinvoinnista kiinnostuneille.


title: TerveSuomi.fi

text: Tekninen toteutus perustui Teknillisen korkeakoulun Suomalaiset semanttisen webin ontologiat -hankkeeseen. TerveSuomi-portaali oli toteutettu Kansanterveyslaitoksen Kansalaisen terveystietoportti -hankkeessa.


title: TerveSuomi.fi

text: THL lopetti portaalin ylläpidon 2014.


title: SC Cambuur-Leeuwarden

text: SC Cambuur-Leeuwarden (aikaisemmin BVO Cambuur-Leeuwarden) on alankomaalainen Leeuwardenin kaupungissa pelaava jalkapalloseura. Se perustettiin 19. kesäkuuta 1964. Seura pelaa Alankomaiden toiseksi korkeimmalla sarjatasolla Eerste divisiessä.


title: SC Cambuur-Leeuwarden

text: Ensimmäisen kerran se pelasi Eredivisiessä kaudella 1992–93 ja siltä kaudelta on myös seuran historian paras sijoitus 14. Edellisen kerran SC Cambuur on pelannut Eredivisiessä kaudella 1999–00, kunnes nousi kauden 2012–13 päätteeksi jälleen pääsarjaan Eerste Divisien voittajana.


title: SC Cambuur-Leeuwarden

text: Joukkueen kotistadion on vuonna 1936 rakennettu Cambuurstadion, jonka seura myi talousvaikeuksissa vuonna 2006. Seuran logo on hollantilaisen aatelissuvun "Camminghan" vaakuna. Suvulla oli kartano lähellä Leeuwardenia. Vaakunasta tulevat myös joukkueen värit sininen ja keltainen. SC Cambuurin paikallisvastustaja ja perinteikäs kilpakumppani on Friisinmaan suurseura SC Heerenveen.


title: Käärmelahti

text: Käärmelahti (virallinen nimi Käärmetlahti) on maarekisterikylä ja taajama Kuopiossa entisen Maaningan kunnan alueella, Pohjois-Savossa. Paikkakunta sijaitsee Pienen Ruokoveden itärannalla kantatie 77:n eteläpuolella Maaningan kirkonkylältä kaakkoon. Käärmelahden taajamassa oli vuoden 2011 lopussa 363 asukasta.


title: Käärmelahti

text: Käärmelahdessa toimii alakoulu, Käärmelahden koulu.


title: Varalan urheiluopisto

text: Varalan urheiluopisto on Tampereen Tahmelassa toimiva liikunta-alan oppilaitos, yritystilaisuuksien pitopaikka ja vapaa-ajan kurssikeskus.


title: Varalan urheiluopisto

text: Varala, perustettiin vuonna 1909 alun perin edistämään naisten liikuntakasvatusta. Varala-nimen opisto sai perintönä tehtailija Heikki Liljeroosin vuonna 1892 rakennuttamalta kesähuvilalta, jonka hirret tuotiin Varalan kylästä Kangasalta. Opiston perustajat ostivat huvilan pysyväksi kurssipaikaksi vuonna 1909.


title: Varalan urheiluopisto

text: Huvila ostettiin kesäkurssien pitopaikaksi muun muassa arkkitehti Wivi Lönnin kannustamana. Omistus siirtyi 15. toukokuuta 1909. Suomen vanhin urheiluopisto oli syntymässä. Opiston toiminta laajeni. Huvila toimi yli kuusikymmentä vuotta alueen sydämenä. Vuonna 1971 taloon perustettiin Suomen ainoa liikuntamuseo. Restaurointi tehtiin huhtikuusta 2010 tammikuuhun 2011. Varalan urheiluopisto sijaitsee Pyynikinharjun ja Pyhäjärven maisemassa, muutama kilometri kaupungin keskustasta.


title: Viestintäyhdistys A&O

text: Viestintäyhdistys A&O oli Turussa toimiva useiden seurakuntien, lähinnä ns. vapaiden suuntien yhteinen viestintäyhdistys, joka on perustettu vuonna 2000. Yhdistys julkaisi muun muassa A&O-lehteä sekä toimitti Viikon A ja O -ohjelmaa Radio Deillä. Toiminta rahoitettiin A&O-lehden mainostuloilla sekä lahjoituksilla. Suurin osa yhdistyksessä tehtävästä työstä oli vapaaehtoisten varassa, ainoa kokopäiväisesti palkattu henkilö oli toiminnanjohtaja Ari Vehosmaa.


title: Viestintäyhdistys A&O

text: Yhdistyksen kotisivut


title: Hans-Peter Briegel

text: Hans-Peter Briegel (s. 11. lokakuuta 1955 Rodenbach, Länsi-Saksa) on entinen saksalainen jalkapalloilija ja myöhempi valmentaja ja manageri. Puolustajana pelannut Briegel saavutti maajoukkueessa Euroopan mestaruuden sekä kaksi MM-hopeaa. Hän pelasi Länsi-Saksan maajoukkueessa 72 maaottelua ja teki niissä neljä maalia vuosina 1979–1986.


title: Hans-Peter Briegel

text: Briegel aloitti yleisurheilun parissa. Pituushypyssä hänen ennätyksekseen jäi 750 cm ja hän menestyi myös kolmiloikassa. Hans-Peter pyrki kymmenottelijaksi, mutta heikkous keihäänheitossa ja korkeushypyssä ajoi hänet lajivaihtoon. 17-vuotiaana hän liittyi lähellä Kaiserslauternia sijaitsevan kotikaupunkinsa joukkueeseen SV Rodenbachiin.


title: Hans-Peter Briegel

text: Briegel toimi viimeksi turkkilaisen pääsarjajoukkue Ankaragücün valmentajana ennen kuin jätti paikkansa.


title: Erik Norman Svendsen

text: Erik Norman Svendsen (s. 27. tammikuuta 1941) on evankelis-luterilaisen Tanskan kansankirkon pappi. Hän on toiminut vuodesta 1992 Kööpenhaminan hiippakunnan piispana.


title: Erik Norman Svendsen

text: Efterslægtselskabets Skolesta valmistuttuaan Svendsen lähti teologian opintoihin, jotka johtivat menestyksekkääseen kirkolliseen uraan. Hän pääsi myös uskonnonopettajaksi vanhaan kouluunsa.


title: Erik Norman Svendsen

text: Svendsenistä tuli vuonna 2006 Dannebrogin ritarikunnan ensimmäisen asteen komentaja. Vuonna 2008 hänestä tuli kuningasperheen pappi.


title: A&O

text: A&O voi tarkoittaa ainakin seuraavia:


title: Hans Ludvig Martensen

text: Hans Ludvig Martensen (7. elokuuta 1927 Kööpenhamina – 13. maaliskuuta 2012) oli jesuiittoihin kuulunut roomalaiskatolinen piispa. Hänet vihittiin papiksi 15. elokuuta 1956 ja nimitettiin Kööpenhaminan hiippakunnan johtoon 22. maaliskuuta 1965. Piispaksi vihkiminen seurasi 16. toukokuuta. Pääkonsekraattorina toimi Johannes Theodor Suhr, jota avustivat John Willem Nicolaysen Gran ja Paul Verschuren.


title: Hans Ludvig Martensen

text: Martensen osallistui Vatikaanin toiseen kirkolliskokoukseen. Hän erosi tehtävistään Kööpenhaminan piispana 22. maaliskuuta 1995, ja häntä seurasi Czeslaw Kozon.


title: Czeslaw Kozon

text: Czeslaw Kozon (s. 17. marraskuuta 1951 Idestrup, Falster, Tanska) on kansallisuudeltaan tanskalainen, etniseltä taustaltaan puolalainen pappi. Hän seurasi vuonna 1995 jesuiitta Hans Ludvig Martensenia Kööpenhaminan katolisen hiippakunnan piispana.


title: Czeslaw Kozon

text: Kozon sai pappisvihkimyksensä 6. tammikuuta 1979.


title: Qemal Stafa (stadion)

text: Qemal Stafa on Tiranassa sijaitseva Albanian suurin urheilustadion. Stadionin katsojakapasiteetti on 19 600. Qemal Stafa toimii Albanian jalkapallomaajoukkueen sekä tiranalaisten seurajoukkueitten KF Tiranan, Dinamo Tiranan ja Partizani Tiranan kotikenttänä.


title: Qemal Stafa (stadion)

text: Stadion on nimetty Albanian kommunistisen puolueen perustajan Qemal Stafan mukaan.


title: Georg Eder

text: Georg Eder (6. maaliskuuta 1928 Mattsee – 19. syyskuuta 2015 Mattsee) oli katolisen kirkon itävaltalainen pappi. Hän sai pappisvihkimyksensä 15. heinäkuuta 1956 ja toimi Salzburgin arkkipiispana vuosina 1989–2002.


title: Georg Eder

text: Ederiä edelsi arkkipiispana Karl Berg ja seurasi Alois Kothgasser.


title: Alois Kothgasser

text: Alois Kothgasser (s. 29. toukokuuta 1937) on itävaltalainen salesiaani. Hänet vihittiin katoliseksi papiksi 9. helmikuuta 1964 ja piispaksi 23. marraskuuta 1997. Hän on toiminut Innsbruckin piispana (1997–2002) ja Salzburgin arkkipiispana (2003–2013).


title: Armend Dallku

text: Armend Dallku (s. 16. kesäkuuta 1983 Vushtrri, Kosovo) on albanialainen jalkapalloilija, pelipaikaltaan puolustaja. Hän edustaa Ukrainan pääsarjassa pelaavaa Vorskla Pultavaa.


title: Armend Dallku

text: Kosovon albaani Dallku on aikaisemmin pelannut kosovolaisissa Kosova Vushtrrissa ja Prištinassa sekä albanialaisessa Elbasanissa ennen siirtymistään nykyiseen seuraansa vuonna 2005.


title: Armend Dallku

text: Dallku kuuluu myös Albanian A-maajoukkueen miehistöön.


title: Thomas Ambrose Tschoepe

text: Thomas Ambrose Tschoepe (17. joulukuuta 1915 Pilot Point – 24. tammikuuta 2009) oli yhdysvaltalainen roomalaiskatolinen piispa. Hänet vihittiin papiksi Dallasin hiippakuntaan 30. toukokuuta 1943 ja nimitettiin San Angelon hiippakunnan johtoon 12. tammikuuta 1966. Piispaksi vihkiminen seurasi 9. maaliskuuta. Pääkonsekraattorina toimi Thomas Kiely Gorman, jota avustivat Leo Aloysius Pursley ja Lawrence Michael De Falco.


title: Thomas Ambrose Tschoepe

text: 27. elokuuta 1969 Tschoepe sai nimityksen Dallasin piispaksi, jonka virkaan hänet asetettiin 29. lokakuuta. Hän jäi eläkkeelle 14. heinäkuuta 1990.


title: Charles Caruana

text: Charles Caruana (9. lokakuuta 1932 Gibraltar – 1. lokakuuta 2010 Gibraltar) oli katolinen kirkonmies, joka sai vihkimyksen papiksi 24. toukokuuta 1959 ja piispaksi 24. toukokuuta 1998. Hänestä tuli Gibraltarin hiippakunnan piispa vuonna 1998 Bernard Patrick Devlinin vetäydyttyä.


title: Vučitrn

text: Vushtrri eli Vushtrria, serbiaksi Vučitrn (Вучитрн), on kaupunki ja kunta pohjoiseen Kosovossa. Kunta koostuu 66 kylästä ja sen pinta-ala on 344 neliökilometriä.


title: Vučitrn

text: Kunnan arvioitu asukasluku oli huhtikuussa 2008 noin 102 600, joista albaaneita 95 prosenttia. Noin 4 000 serbiä asuu pääasiassa Gojbuljen, Pruluzjen ja Gracen kylässä. Banjskan/Bajskën väestö on sekoitus albaaneita ja serbejä. Muita kansallisuuksia ovat Kosovon turkkilaiset, romanit, aškaalit, egyptiläiset ja tšerkessit. Kunnassa harjoitetaan pääasiassa maataloutta. Työttömyysprosentti on noin 80. Suurin työllistäjä on kunta. Maaliskuussa 2004 kunnassa oli suuria mellakoita, joissa tuhoutui 72 aškaalien taloa.


title: Vučitrn

text: Vushtrrista on lähtöisin jalkapalloilija Shefki Kuqi.


title: Bernard Patrick Devlin

text: Bernard Patrick Devlin (10. maaliskuuta 1921 – 15. joulukuuta 2010) oli katolinen kirkonmies. Hän syntyi Irlannissa, mutta asettui toisen maailmansodan jälkeen Gibraltarille.


title: Bernard Patrick Devlin

text: Devlin vihittiin papiksi 9. joulukuuta 1945 ja piispaksi 6. tammikuuta 1985. Hän toimi Gibraltarin hiippakunnan piispana vuodesta 1985, kunnes vetäytyi 14. helmikuuta 1998, hieman ennen 77-vuotispäiväänsä. Häntä seurasi Gibraltarilla syntynyt Charles Caruana.


title: Pohjois-Korean jalkapallomaajoukkue

text: Pohjois-Korean jalkapallomaajoukkue edustaa Korean demokraattista kansantasavaltaa jalkapallon miesten maajoukkuekilpailuissa. Se toimii Pohjois-Korean jalkapalloliiton alaisuudessa.


title: Pohjois-Korean jalkapallomaajoukkue

text: Pohjois-Korea on selviytynyt kaksi kertaa MM-kilpailujen lopputurnaukseen. Englannin MM-kilpailuissa 1966 se hävisi ensin Neuvostoliitolle 0–3 ja pelasi Chilen kanssa 1–1-tasapelin. Alkulohkon päätösottelussaan Pohjois-Korea voitti yllättäen Italian Pak Doo-Ikin maalilla 1–0 selviytyen jatkoon. Se johti puolivälieräottelua Portugalia vastaan jo 3–0, mutta hävisi lopulta 3–5. Pohjois-Korea oli ensimmäinen Aasian edustaja, joka selviytyi MM-kilpailuissa alkulohkosta jatkoon. Toisen kerran Pohjois-Korea esiintyi MM-lopputurnauksessa Etelä-Afrikan kisoissa 2010. Se hävisi Brasilialle 1–2, Portugalille 0–7 ja Norsunluurannikolle 0–3 karsiutuen jatkosta alkulohkon jälkeen.


title: Pohjois-Korean jalkapallomaajoukkue

text:
Aasian mestaruuskilpailujen lopputurnaukseen Pohjois-Korea on selviytynyt kaksi kertaa. Parhaimmillaan se on sijoittunut neljänneksi Kuwaitissa 1980.
Lähde: RSSSF


title: Pohjois-Korean jalkapallomaajoukkue

text: Lähde: RSSSF


title: Windsor Park

text: Windsor Park on Belfastissa, Pohjois-Irlannissa sijaitseva jalkapallostadion. Se on Pohjois-Irlannin maajoukkueen sekä seurajoukkue Linfieldin kotistadion. Stadionilla pelataan myös Pohjois-Irlannin cup- ja liigacup-finaalit.


title: Windsor Park

text: Stadion on rakennettu vuonna 1905. Katsojakapasiteetti on 20 332, joista istumapaikkoja 15 000.


title: Simon Ntamwana

text: Simon Ntamwana (s. 3. kesäkuuta 1946) on 24. maaliskuuta 1974 vihitty katolinen pappi Burundista. Hän toimi Bujumburan piispana vuosina 1989–1997 ja on sitten ollut vuodesta 1997 Gitegan arkkipiispa.


title: Zac Farro

text: Zachary Wayne "Zac" Farro (s. 4. kesäkuuta 1990 Franklin, Tennessee) on Paramore-yhtyeen rumpali. Zac aloitti rumpujen soiton 9-vuotiaana. Hänen musiikilliset esikuvansa ovat olleet Dave Grohl, William Goldsmith ja Riley Breckenridge.


title: Zac Farro

text: Farro syntyi Voorheesissä, New Jerseyn osavaltiossa, Janine ja Wayne Farron kolmanneksi lapseksi. Zacilla on kolme veljeä (kaksi isoveljeä, Nate ja Josh, ja yksi pikkuveli Jonathan) sekä yksi pikkusisko Isabelle. Hänen vanhemmillaan oli ravintola, jossa Zac on auttaut sisarustensa ja bändikaverinsa Hayley Williamssin kanssa. Farrojen vanhemmat erosivat vuonna 2008.


title: Zac Farro

text: Zacilla ja hänen veljellään Joshilla, joka soittaa kitaraa Paramore-bändissä, oli yhteinen bändi nimeltä Rainbow. Veljekset tapasivat Hayley Williamsin yksityisopetuksessa 2000-luvun alkupuolella ja he kaikki huomasivat, kuinka hyvin sopisivat soittamaan yhteen. Bändi perustettiinkin pian vuonna 2004 ja se on saavuttanut maailmanlaajuisen suosion. Joulukuussa 2010 Zac Farro jätti Paramore-yhtyeen yhdessä veljensä kanssa. Hän palasi yhtyeeseen vuonna 2017.


title: Julius Riyadi Darmaatmadja

text: Julius Riyadi Darmaatmadja (s. 20. joulukuuta 1934) on indonesialainen roomalaiskatolinen arkkipiispa ja kardinaali. Hänet vihki jesuiittojen papiksi Justinus Darmojuwono 18. joulukuuta 1969. Hän sai nimityksen Semarangin arkkihiippakunnan arkkipiispaksi 19. helmikuuta 1983, ja hänet vihittiin piispaksi 29. kesäkuuta. Pääkonsekraattorina toimi Darmojuwono, jota avustivat Francis Xavier Sudartanta Hadisumarta ja Leo Soekoto.


title: Julius Riyadi Darmaatmadja

text: Darmaatmadja nimitettiin Indonesian sotilaspiispaksi 28. huhtikuuta 1984. Hänet ylennettiin kardinaaliksi 26. marraskuuta 1994, jolloin hän sai nimityksen Sacro Cuore di Marian kardinaalipapiksi. Hänet nimitettiin Jakartan arkkipiispaksi 11. tammikuuta 1996, ja hän toimi lisäksi yhä myös sotilaspiispana, kunnes erosi tästä tehtävästä 2. tammikuuta 2006. Hän jäi eläkkeelle Jakartan arkkipiispan tehtävistä 28. kesäkuuta 2010.


title: Julius Riyadi Darmaatmadja

text: Darmaatmadja osallistui vuoden 2005 konklaavin.


title: Silkkiuikut

text: Silkkiuikut ("Podiceps") on uikkujen heimoon kuuluva lintusuku.


title: Josh Farro

text: Joshua Neil "Josh" Farro (s. 29. syyskuuta 1987 Voorhees, New Jersey) on entinen Paramore-yhtyeen kitaristi. Hänen musiikilliset esikuvansa ovat olleet Jimmy Eat World, Sunny Day Real Estate, Death Cab for Cutie, John Mayer ja James Taylor. Josh ja Hayley Williams sävelsivät ja sanoittivat yhdessä suurimman osan Paramoren kappaleista. Josh soittaa yleensä Fender Telecaster sekä Gibson Les Paul -mallisilla kitaroilla.


title: Josh Farro

text: Farro syntyi Voorheesissä, New Jerseyn osavaltiossa. Joshilla on kolme veljeä (isoveli Nate ja kaksi pikkuveljeä, Zachary ja Jonathan) sekä yksi pikkusisko Isabelle. Hänen vanhemmillaan oli ravintola, jossa Josh on auttanut sisarustensa ja bändikaverinsa Hayley Williamsin kanssa. Hänen vanhempansa erosivat vuonna 2008.


title: Josh Farro

text: Josh seurusteli taannoin bändikaverinsa Hayley Williamsin kanssa muutaman vuoden. He erosivat bändin tulevaisuuden takia. Ero vaikutti kuitenkin koko bändiin ja Paramore oli lähellä hajota.


title: Josh Farro

text: Loppuvuodesta 2009 Josh kihlautui tyttöystävänsä Jenna Lee Ricen kanssa. Helmikuussa 2010 Farro ilmoitti jäävänsä pois alkavalta kiertueelta tulevien häiden järjestelyn takia, jotka pidettiin 3. huhtikuuta 2010. Paramoressa soittavan Taylor Yorkin veli Justin York paikkasi Farroa kiertueen ajan.


title: Josh Farro

text: Hänellä ja veljellään Zac Farrolla oli yhteinen bändi nimeltä Rainbow. Veljekset tapasivat 2000-luvun alussa Hayley Williamsin yksityisopetuksessa ja he kaikki huomasivat, kuinka hyvin sopisivat soittamaan yhteen. Bändi perustettiinkin pian vuonna 2004 ja se on saavuttanut maailmanlaajuisen suosion. Joulukuussa 2010 hän jätti Paramore -yhtyeen yhdessä veljensä kanssa.


title: Josh Farro

text: Nykyään Josh soittaa kitaraa veljensä Zacin kanssa heidän uudessa bändissään Novel Americanissa.


title: Jeremy Davis

text: Jeremy Clayton Davis (8. helmikuuta 1985 Franklin, Tennessee) on soittanut Paramore-yhtyeen basistina vuoteen 2015 saakka. Hän syntyi North Little Rockissa, Arkansasin osavaltiossa, mutta asuu nykyään Franklinissa, Tennesseessä. Davis on soittanut bassoa 11-vuotiaasta asti. Hänen musiikilliset esikuvansa ovat Victor Wooten ja Marcus Miller. Davis osaa soittaa myös akustista kitaraa. Davis oli Paramore-yhtyeen vanhin jäsen.


title: Jeremy Davis

text: Davis valmistui lukiosta vuonna 2004 ja oli Paramoren ainoa jäsen, joka kävi oikean lukion e-lukion sijaan.


title: Jeremy Davis

text: Davis on tapaillut muun muassa laulaja Jesse Leetä. Davis tapasi näyttelijä Kathryn Camseyn Isossa-Britanniassa ollessaan kiertueella. Camsey nähdään myös Paramoren musiikkivideolla Playing God. Davis ja Camsey avioituivat Las Vegasissa, Nevadassa 30. syyskuuta 2011.


title: Kirjonokkauikut

text: Kirjonokkauikut ("Podilymbus") on uikkujen heimoon kuuluva lintusuku.


title: Pitkäkaulauikut

text: Pitkäkaulauikut ("Aechmophorus") on uikkujen heimoon kuuluva lintusuku.


title: Martin Stocklasa

text: Martin Stocklasa (s. 29. toukokuuta 1979) on liechtensteinilainen entinen jalkapalloilija, pelipaikaltaan puolustaja.


title: Martin Stocklasa

text: Stocklasa aloitti ammattilaisuransa Sveitsin sarjassa pelaavassa liechtensteinilaisjoukkueessa FC Vaduzissa vuonna 1997, mistä siirtyi vuonna 1999 FC Zürichiin. Koko kauden 2000-2001 hän oli lainassa toisessa sveitsiläiseurassa SC Kriesissä, mistä palasi vielä vuodeksi Zürichiin ennen siirtymistään takaisin Vaduziin. Vaduzissa Stocklasa pelasi kaikkiaan neljän kauden ajan ennen siirtoaan Saksan kolmanneksi korkeimmalle sarjatasolle "Regionalliga Nordiin" Dynamo Dresdenin riveihin. Hän siirtyi pelaamaan kesällä 2008 SV Riediin. Vuonna 2011 hän siirtyi FC St. Galleniin, jossa hän lopetti uransa kesäkuussa 2014.


title: Martin Stocklasa

text: Stocklasa kuului Liechtensteinin maajoukkueen vakiomiehistöön yli kymmenen vuoden ajan ja toimi joukkueen kapteenina. Hän debytoi maajoukkueessa elokuussa 1996 MM-karsintaottelussa Irlannin tasavaltaa vastaan.


title: Martin Stocklasa

text: Stocklasa on 192 senttimetriä pitkä ja painaa 90 kilogrammaa. Hänen veljensä Michael on niin ikään Liechtensteinin maajoukkuepelaaja.


title: Titicacanuikut

text: Titicacanuikut, aikaisemmalta nimeltään rollanduikut ("Rollandia") on uikkujen heimoon kuuluva lintusuku.


title: Shakki Suomessa

text: Tämä artikkeli käsittelee shakkia Suomessa ja siihen liittyviä asioita, kuten järjestö- ja kerhotoimintaa sekä kirjallisuutta.


title: Shakki Suomessa

text: Shakkia on alettu pelata nykyisen Suomen alueella jo keskiajalla. Silloin shakki oli ylempien luokkien rälssin ja papiston suosima ajanviete. Pelinä shakki ilmensi keskiajan ihannetta järjestäytyneestä ja hierarkkisesta yhteiskunnasta. Keskiaikaisia shakkinappuloita on löytynyt muun muassa Turusta ja Hämeen linnasta, mistä on myös pelilaudan kappale.


title: Shakki Suomessa

text: Suomessa shakkia on pelattu yli 150 vuotta ja kansainvälisiä kontakteja shakkiseuroilla on ollut heti alusta lähtien. Pietarissa vierailevat huippupelaajat poikkesivat silloin tällöin matkansa varrella myös Turussa, Helsingissä ja Viipurissa, antaen simultaaniesityksiä ja tuoden uusia virikkeitä.


title: Shakki Suomessa

text: Vanhin yhtäjaksoisesti toiminut suomalainen shakkikerho on Helsingin Shakkiklubi (HSK perustettu 1886), jonka perustajajäsenet olivat käynnistämässä koko maan shakkitoimintaa. Muita vanhimpia suomalaisia kerhoja ovat olleet Åbo Schackklubb - Turun Shakkiklubi (1903), Vasa Schackklub (1906), Viipurin Shakkiklubi (1908), Akateeminen Shakkiklubi (1911, yliopiston rehtori vahvisti säännöt) ja Arbetets Vänners Schackklubb (1912).


title: Shakki Suomessa

text: Tidskrift för schack oli ensimmäinen suomessa ilmestynyt shakkilehti. Sitä julkaistiin vuoden 1890 ajan, 10 numeroa, yht. 100 sivua. Toimittajana oli Helsingin Shakkiklubin aktiivinen puuhamies, kieli- ja itsenäisyysmies, kirjailija ja professori Johannes Öhquist (1861-1949). Häntä pidetään myös Suomen tehtäväshakin uranuurtajana.


title: Shakki Suomessa

text: Suomen itsenäistymisen jälkeen Helsingin ja Turun shakkiklubit ryhtyivät puuhaamaan kansallista liittoa sekä yleistä turnausta, jossa saataisiin selville maan paras pelaaja. Suomen Shakkiliiton perustaminen ja "1. yleissuomalainen turnaus" toteutui kesäkuussa 1922 Helsingissä. Turnauksen voitti 51-vuotias Anatol Tschepurnoff Viipurin Shakkiklubista ja hän piti mestaruutta yhtäjaksoisesti vuoteen 1931, jolloin mestaruuden voitti nuoren polven edustaja ja ajankohtaisen teorian tuntija, 21-vuotias Eero Böök, sittemmin ensimmäinen kansainvälinen mestarimme ja ansiokas shakkikommentaattori.


title: Shakki Suomessa

text: Suomen shakkitoiminnasta vastasi aluksi Suomen Shakkiliitto (SSL, perustettu 1922). 1920- ja 1930-luvuilla shakkielämä laajeni voimakkaasti ja kansainvälistyi. Työväen Shakkiliitto (TShL) perustettiin 1934 ja tehtäväshakille antautuneiden Suomen Tehtäväniekat 1935. Shakkiolympialaiset 1952 järjestettiin Helsingissä. Nykyinen Kirjeshakkiliitto perustettiin 1961, Eino Heilimon toimiessa ensimmäisenä puheenjohtajana vuoteen 1968.


title: Shakki Suomessa

text: Suomen Shakkiliitto ja Työväen Shakkiliitto perustivat aluksi sotien jälkeen 1946 Yhteistoimikunnan (YTK), minkä tarkoitus oli yhdistää shakkitoiminta Suomessa. Vuonna 1948 perustettiin, Suomen Keskusshakkiliitto, joka lähinnä vastasi siitä alkaen Suomen mestaruuskilpailuista ja edustuspelaajien valinnasta. Liitot kuitenkin jatkoivat muun muassa omien mestaruuskilpailujen järjestämistä – "porvarillinen" SSL ja työväen TShL. 1981 shakki tunnustettiin Suomessa urheiluksi.


title: Shakki Suomessa

text: 1993 SSL ja TShL pääsivät yhteisymmärrykseen ja 28. marraskuuta 1993 koolle kutsutussa kerhojen kokouksessa "Suomen Keskusshakkiliitosta" tuli uutena seurojen omistamana lajiliittona kansallinen kattojärjestö. Äänestyksessä uuden liiton puheenjohtajuudesta SSL:n Harri Hurme voitti TShL:n Markku Kososen. Suomen Shakkiliitto lopetti toimintansa vuoden 1994 lopussa, mutta TShL jatkoi toimintaansa edelleen. 1992 ilmestyi Pekka Palamaan kirjoittama "Suomen Shakkiliiton 70-vuotishistoriikki.


title: Shakki Suomessa

text: Vuonna 2011 Keskusshakkiliitto vaihtoi nimensä Suomen Shakkiliitoksi (SSL).


title: Shakki Suomessa

text: Suomen Shakkiliitto vastaa Suomen Shakin julkaisemisesta. Ensimmäisen kerran 1924 Ilmari Rahmin päätoimittamana ilmestynyt lehti ilmestyy nykyään 12 numerona vuosittain ja kuuluu etuna A-lisenssin haltijoille. Lehden päätoimittaja on Marko Tauriainen.


title: Shakki Suomessa

text: SSL edustaa Suomea FIDE:ssä. Kansainvälisellä tasolla kuusi suomalaista on yltänyt lähishakissa suurmestareiksi: Heikki Westerinen (v:sta 1975), Yrjö Rantanen (1981), Eero Böök (1984), Jouni Yrjölä (1990), Heikki Kallio (2001) ja Tomi Nybäck (2003). Naisten suurmestarin arvon on saanut Niina Koskela (2006). Kaikkiaan on FIDE jakanut Suomeen vajaat kuutisenkymmentä shakkiarvonimeä.


title: Shakki Suomessa

text: Kirjeshakissa suomalaiset olivat saaneet 2012 syksyyn mennessä 14 suur- 15 seniori- ja 40 kansainvälisen mestarin arvoa. Vuonna 2011 Pertti Lehikoinen voitti ensimmäisenä suomalaisena maailmanmestaruuden. XX MM-turnauksen voittanut Lehikoinen oli myös ensimmäinen suomalainen maailmanmestari shakissa ylipäätään.


title: Shakki Suomessa

text: Tehtäväshakissa ratkaisemisen joukkuemaailmanmestaruuskilpailuja eli "tehtäväolympialaisia" on järjestetty vuodesta 1976. Suomen joukkue oli 2012 mennessä voittanut kisat seitsemän kertaa ja vienyt ohessa neljä henkilökohtaista mestaruutta. Henkilökohtaisina saavutuksina voi mainita kolme ratkaisemisen suurmestarin arvonimen saanutta ihmistä: Pauli Perkonoja (1979), Kari Valtonen (1983) ja Jorma Paavilainen (1999). Heistä menestynein on Perkonoja.


title: Shakki Suomessa

text: Suomen Shakkiliitto (SSL), vuoteen 2011 saakka "Suomen Keskusshakkiliitto", on Suomen shakinpelaajien lajiliitto, joka muun muassa järjestää vuosittain SM-turnaukset ja laskee kotimaan vahvuusluvut. Suomessa shakki on vuodesta 1983 asti ollut virallisesti urheilua, minkä takia shakkiliitot ja -kerhot kuuluvat valtion ja kuntien urheilutoimen alaisuuteen.


title: Shakki Suomessa

text:
Suomen Shakkiliiton varsinaisia jäseniä ovat shakkikerhot ja niiden lisäksi jäseniä ovat myös Suomen Kirjeshakkiliitto, Suomen Tehtäväniekat ja Työväen Shakkiliitto.
Suomen shakkitoiminnasta vastaa SLU:n lajiliittoihin kuuluva Suomen Shakkiliitto (SSL, perustettu 1948), joka muun muassa järjestää vuosittain SM-turnaukset ja laskee kotimaan vahvuusluvut. Vahvuuslukuja käytetään pelaajaparien valitsemiseksi joko tasaselojärjestelmällä, jonka tarkoituksena on saada pelipariksi mahdollisimman tasaväkisen parin tai kuten yleisemmin kilpailujärjestelmällä, jonka tarkoituksena on löytää kilpailijoiden parhuusjärjestys.


title: Shakki Suomessa

text:
Suomessa shakki on vuodesta 1983 asti ollut virallisesti urheilua, minkä takia shakkiliitot ja -kerhot kuuluvat valtion ja kuntien urheilutoimen alaisuuteen. Kotimaisten turnausten kilpailukalenterista, tulospalvelusta, selolaskennasta ja Suomen Shakin julkaisemisesta vastaa Suomen Shakkiliitto (SSL).
Kansallisia kilpailukalentereita ylläpitävät Suomen Shakkiliitto , ShakkiNet sekä Helsingin Shakkiliitto ja jotkin shakkikerhot.


title: Shakki Suomessa

text:
Tutkimusten mukaan shakin harjoittelu parantaa keskittymiskykyä sekä ongelmien ratkaisukykyjä ja on muun muassa näiden kautta hyödyllistä muutenkin, ainakin lapsille. Ja kaikenlaisen ajatteluharjoittelun on todettu vähentävän riskiä dementiaan, joten myös eläkeläisille tämä on hyvä harrastus. Opetussuunnitelmaan shakki on nostettu ainakin Venäjällä, Ranskan Korsikassa, Islannissa ja Turkissa.
Opettelu yleensä aloitetaan perheessä ja tämän jälkeen mennään koulujen shakkikerhoihin. Leirejä ja päiväleirejä organisoidaan ainakin Espoossa ja Salossa.


title: Shakki Suomessa

text: Pääkaupunkiseudulla lapsen ensimmäiset kilpailut ovat yleensä joko koulussa tai Shakkiareenalla. Shakkiareenalla kisoja vedetään nimellä Nappulaturnaukset.


title: Shakki Suomessa

text: Muualtakin Suomea löytyy kisoja. Kilpailukalentereita löytyy useastakin paikkaa vähän eri sisällöillä, mutta selkein niistä on Koulushakin kilpailukalenteri. Vastustajien tasoa voi katosa valtakunnalliselta Selo-listalta.


title: Shakki Suomessa

text: Koulushakille on omat verkkosivut ja Facebookista löytyy Shakkiliiton sivu, jossa kerrotaan myös lasten ja nuorten tapahtumat. Harrastusta aloittaville soveltuu myös ilmainen "Shakki!"-lehti.


title: Shakki Suomessa

text: Seurajoukkueiden SM-kilpailujen lisäksi Suomen mestaruudesta pelataan vuosittain myös koulujoukkueet. Maaliskuussa 2012 pelatuissa kisoissa kilpaili neljässä sarjassa yhteensä 37 nelihenkistä joukkuetta. Vuonna 2012 Helsingin seudun koulujoukkueiden kisoissa oli mukana 47 joukkuetta. Jatkokoulujen sarjoissa viime vuosina ovat menestyneet Ressun lukio (Helsinki) ja Matematiikkalukio (Maunulan yhteiskoulu, Helsinki). Ylä- ja alakoulujen sarjoissa Englantilainen koulu (Helsinki) sekä Suomalais-venäläinen koulu (Helsinki).


title: Shakki Suomessa

text: Koulushakille on omat SSL:n ylläpitämät verkkosivut.


title: Shakki Suomessa

text: SSL laskee kotimaan ja FIDE kansainväliset vahvuusluvut eli ELO-luvut. Kansainvälisiä vahvuuslukuja sanotaan ELO-luvuiksi ja kotimaan vahvuuslukuja SELO-luvuiksi ("Suomen elo"). Pikashakille ja kirjeshakille on erilliset vahvuuslukulistat PELO ja KELO. Kansallisen KELO-listan ylläpito loppui 2007 SKL:n siirryttyä käyttämään kansainvälisiä ICCF -lukuja. Näiden lisäksi SSL ylläpitää niin sanottua edustusvalintalistaa, josta Suomen edustajat valitaan kansainvälisiin edustustehtäviin.


title: Shakki Suomessa

text: Tehtäväshakin tarpeisiin on pikaratkaisemisen vahvuusluku RELO ja kansainvälisille laadinnan arvonimille ovat perustana FIDE-albumipisteet.


title: Shakki Suomessa

text: SELO- ja PELO-listat sekä edustusvalintalista löytyvät Suomen Shakkiliiton SSL:n verkkosivulta, Suomalaisten kirjeshakinpelaajien luvut Kansainvälisen kirjeshakkiliiton ICCF:n sivuilta ja RELO:t Suomen Tehtäväniekkojen (ST) sivuilta.


title: Shakki Suomessa

text: Shakin suomalaiset arvonimet myönnetään korkeimman saavutetun kansallisen vahvuusluvun perusteella ja ovat elinikäisiä. Poikkeuksena kirjeshakki, jossa 2008 uudistuksessa Suomen Kirjeshakkiliitto luopui kansallisen vahvuuslukulistan ylläpidosta, ja pelaajan luokka sidottiin hänen kunkinhetkiseen kansainväliseen vahvuuslukuunsa.


title: Shakki Suomessa

text: YHTEENSÄ 342


title: Australaasianuikut

text: Australaasianuikut ("Poliocephalus") on uikkujen heimoon kuuluva lintusuku. Lajien päälakihöyhenet ovat ohuet ja pitkän jouhimaiset.


title: FK Vardar

text: Vardar on jalkapalloseura Makedonian pääkaupungista Skopjesta. Se pelaa maansa pääsarjassa. Vardar on Makedonian menestynein jalkapalloseura.


title: FK Vardar

text: Vuonna 1947 perustetun seuran menestyksekkäin kausi ajoittui 1980-luvun loppuun. Nuori joukkue Darko Pančevin sekä muiden muassa Ilija Najdovskin, Dragan Kanatlarovskin, Cedomir Janevskin ja Vujadin Stanojkovicin johdolla voitti kaudella 1986/1987 silloisen Jugoslavian mestaruuden ensimmäisenä ja ainoana makedonialaisjoukkueena. Sittemmin mestaruus kuitenkin otettiin joukkueelta pois ja annettiin lopulta oikeudenkäynnin kautta belgradilaiselle Partizanille, joka alun perin lähti kauteen kuuden miinuspisteen asemsta. Vardar kuitenkin pääsi Jugoslavian edustajana eurokentille.


title: FK Vardar

text: Jugoslavian hajottua Vardar hallitsi aluksi melko ylivoimaiseen tapaan Makedonian pääsarjaa ja voitti kolme peräkkäistä mestaruutta ja kaksi cup-titteliä. Sittemmin suorituksen heikkenivät ja Vardar jäi monena vuotena kokonaan kärkisijojen ulkopuolelle. Gjoko Hadzievskin tultua valmentajaksi Vardar nousi pitkän kuivan kauden jälkeen takaisin kärkitaistoon ja voitti liigamesteruudet vuosina 2002 ja 2003.


François Rabelais: Keskiajan ja renessanssin nauru () on Mihail Bahtinin teos vuodelta 1965. Suomeksi sen on julkaissut Taifuuni vuonna 1995. Teos käsittelee kulttuuria keskiaikaisen karnevaalin ja renessanssin naurun kautta. Bahtin tutkii François Rabelais´n tekstejä kansanomaisen naurun kirjallisina dokumentteina.


title: Juan Sandoval Íñiguez

text: Juan Sandoval Íñiguez (s. 28. maaliskuuta 1933) on meksikolainen kardinaali. Hän sai vihkimyksensä katoliseksi papiksi 27. lokakuuta 1957 ja piispaksi 30. huhtikuuta 1988. Hän on ollut kardinaali vuodesta 1994, ja siten hän osallistui vuoden 2005 konklaaviin.


title: Juan Sandoval Íñiguez

text: Sandoval Íñiguez nousi vuonna 1994 Guadalajaran arkkipiispaksi edeltäjänsä Juan Jesús Posadas Ocampon kuoltua.


title: Juan Jesús Posadas Ocampo

text: Juan Jesús Posadas Ocampo (11. marraskuuta 1926 – 24. toukokuuta 1993) oli meksikolainen kirkonmies. Hän sai katolisen vihkimyksensä papiksi vuonna 1950 ja sitten piispaksi 1970. Hän oli Guadalajaran arkkipiispana vuodesta 1987.


title: Juan Jesús Posadas Ocampo

text: 28. kesäkuuta 1991 Posadas Ocamposta tehtiin kardinaali. Hän kuoli selvittämättömän ampumavälikohtauksen uhrina 1993. Hänen seuraajakseen Guadalajaran arkkipiispana astui vuonna 1994 Juan Sandoval Íñiguez.


title: Sickening Horror

text: Sickening Horror on kreikkalainen teknistä death metallia sekä progressiivista metallia soittava yhtye. Yhtye tunnetaan ehkä parhaiten sen entisestä rumpalista George Kolliasista, joka erosi yhtyeestä liityttyään yhdysvaltalaiseen death metal yhtyeeseen Nile. Yhtyeen ensimmäinen albumi "When Landscapes Bled Backwards" julkaistiin 25. päivä kesäkuuta 2007.


title: Sickening Horror

text: Yhtyeen perustivat Ateenassa vuonna 2002 George Antipatis, Ilias Daras ja George Kollias. Aluksi yhtye soitti enimmäkseen pelkkää teknistä death metallia ja julkaisi vuonna 2003 ensimmäisen demonsa. Juuri niihin aikoihin George Bokos soitti yhtyeessä kakkoskitaraa, mutta vain vähän aikaa. Vähitellen yhtyeen kehittyessä musiikissa oli jo kuultavissa pieniä kokeellisen black metallin sekä jazzmusiikin vivahteita. Vuonna 2007 yhtye julkaisi ensimmäisen albuminsa "When Landscapes Bled Backwards". George Kollias erosi Sickening Horrorista vuonna 2007, mutta yhtye päätti kuitenkin jatkaa ilman häntä, ja jo saman vuoden elokuussa saatiin uusi rumpali Jose Theodorakis. Yhtyeen toinen studioalbumi "The Dead End Experiment" julkaistiin 21. elokuuta vuonna 2009.


title: Latexxx Teens

text: Latexxx Teens (Tunnettu myös lyhenteellä LXT) on italialainen industrial metal -yhtye, joka on perustettu vuoden 2003 aikoihin. Yhtyeen ensimmäinen EP levy, "Latex (de)Generation" ilmeistyi vuonna 2004 ja se sisälsi 5 kappaletta. Bändin rumpali, Angel lähti bändistä erimielisyyksien takia ja hänen tilalleen pistettiin rumpukone ja bändin basisti Joseph vaihdettiin Plastik Poison 69:iin. Joseph soittaa nykyään My Sixth Shadow nimisessä goottimetallia soittavassa bändissä. Vähän ennen kuin bändin toinen albumi ilmestyi, uusi kitaristi La Nuit liittyi bändiin. Seuraava levy, joka on myös EP albumi, "Moloko & Ultra-Violence" ilmestyi vuonna 2006. Vuoden 2008 alussa Plastik Poison 69 poistui bändistä, jolloin Icy X siirtyi bassoon ja Kami Plastik liittyi bändiin kitaristiksi. Bändin viimeisin albumi, "Death Club Entertainment" ilmestyi 31 päivä lokakuuta, vuonna 2008.


title: Välimeren ruokavalio

text: Välimeren ruokavalio perustuu kreikkalaisten, eteläitalialaisten ja espanjalaisten 1940- ja 1950-luvuilla noudattamiin ruokailutottumuksiin, joita pidetään nykyisin yleisesti terveellisinä.


title: Välimeren ruokavalio

text: Perinteiset ruoat ovat Välimerellä nykyaikana osin väistyneet uudempien ruokalajien tieltä niin että alueen perinteistä ruokavaliota noudatetaan tyypillisimmillään lähinnä Kreikan saaristossa ja Etelä-Italiassa. Vuonna 2010 Välimeren ruokavalio valittiin Unescon aineettoman kulttuuriperinnön luetteloon.


title: Välimeren ruokavalio

text: Välimeren eri maiden ruokakulttuurit poikkeavat toisistaan, joten Välimeren ruokavaliolle ei ole yhtä ja selkeää määritelmää. Välimeren ruokavalion katsotaan kuitenkin yleensä sisältävän runsaasti kylmäpuristettua oliiviöljyä, vihanneksia, hedelmiä, viljatuotteita, pähkinöitä ja papuja, kohtuullisessa määrin kalaa, lihaa, maitotuotteita ja punaviiniä sekä pieniä määriä kananmunia ja sokeroituja ruokia. Joidenkin määritelmien mukaan vilja nautitaan Välimeren ruokavaliossa kokojyvätuotteiden muodossa.


title: Välimeren ruokavalio

text: Unesco sisällyttää Välimeren ruokavalion määritelmäänsä myös ruokakulttuuriin kuuluvan yhteisöllisyyden.


title: Välimeren ruokavalio

text: Useat tutkimukset viittaavat siihen, että perinteinen Välimeren ruokavalio edistää terveyttä. Esimerkiksi laajan kreikkalaistutkimuksen mukaan alkoholin kohtuukäyttö, lihan ja lihajalosteiden vähäinen kulutus sekä vihannesten, hedelmien, pähkinöiden, oliiviöljyn ja papujen runsas käyttö vähentää kuolleisuutta.


title: Välimeren ruokavalio

text: "British Medical Journal Online Firstin" julkaiseman artikkelin mukaan 1 574 299:llä ihmisellä 3–18 vuotta kestäneiden tutkimuksen tuloksena Firenzen yliopiston tutkijat selvittivät, että Välimeren ruokavalion noudattaminen vähentää ennenaikaisen kuoleman riskiä 9 %, sydän- ja verisuonitaudin riskiä 9 %, Parkinsonin taudin riskiä 13 %, Alzheimerin taudin riskiä 13 % ja syövän riskiä 6 %.


title: HD share

text: HD share on yhdysvaltalainen Internetin videolevityssivusto. Sivusto perustettiin 1. heinäkuuta 2008.


title: HD share

text: Palvelun videoissa käytetään nykyaikaista HD-tekniikkaa. HD share on ensimmäinen video-portaali, johon voi ladata vain HD-videoita.


title: CONMEBOL:n karsinnat jalkapallon maailmanmestaruuskilpailuihin 2010

text: CONMEBOL-maanosaliiton vuoden 2010 jalkapallon MM-kilpailujen karsinnat pelattiin lokakuusta 2007 lokakuuhun 2009. Kaikki kymmenen maanosaliiton maata ottivat osaa karsintoihin.


text: Karsintaan osallistui kymmenen joukkuetta, jotka pelasivat keskenään kaksinkertaisen sarjan. Sarjan neljä parasta joukkuetta eteni suoraan Etelä-Afrikassa pelattavaan lopputurnaukseen. Viidenneksi sijoittunut kohtasi jatkokarsinnassa Pohjois- ja Väli-Amerikan sekä Karibian liiton neljänneksi sijoittuneen joukkueen.


text: FIFA on päättänyt kaikille maanosille yhteisestä tavasta ratkaista sijoitukset tasapisteissä olevien joukkueitten kesken:


text: Neljä parasta joukkuetta selviytyivät vuoden 2010 jalkapallon MM-kilpailuihin. Uruguay pääsi .


text: Uruguay selviytyi Etelä-Amerikan karsintalohkon viidentenä jatkokarsintaan Pohjois- ja Väli-Amerikan neljättä Costa Ricaa vastaan. Uruguay selviytyi MM-lopputurnaukseen yhteismaalein 2-1


title: Taidemaalariliitto

text: Taidemaalariliitto ry on vuonna 1929 perustettu Suomen ammattitaidemaalareiden valtakunnallinen järjestö. Yli 1300 jäsenellään se on suurin kuvataiteilijoiden valtakunnallisista ammattijärjestöistä Suomessa.


title: Taidemaalariliitto

text: Liitto pyrkii edistämään suomalaista kuvataidetta ja parantamaan kuvataiteilijoiden ammatillisia ja sosiaalisia etuja. Se tarjoaa jäsenille muun muassa verotukseen ja sosiaalisiin kysymyksiin liittyvää neuvontaa sekä tietoa ajankohtaisista ammatillisista asioista. Lisäksi liitto ylläpitää TM-galleriaa ja järjestää muuta näyttelytoimintaa. Vuosittaisessa Taidemaalariliiton teosvälityksessä on esillä teoksia sadoilta Taidemaalariliittoon kuuluvilta taiteilijoilta.


title: Taidemaalariliitto

text: Taidemaalariliitto on Kuvasto ry:n jäsen ja sen puheenjohtajana toimii Marja-Liisa Jokitalo.


title: Taidemaalariliitto

text: Vuonna 2008 liitto alkoi julkaista "Taidemaalaus"-lehteä, jonka päätoimittajana toimi Tiina Lamminen. Lehden julkaisu kuitenkin lopetettiin vuoden 2011 lopussa.


title: Marcelo Salas

text: Marcelo Salas, pelaajanimeltään El Matador (s. 24. joulukuuta 1974 Temuco, Chile) on chileläinen entinen jalkapalloilija, pelipaikaltaan hyökkääjä. Maansa kaikkien aikojen legendaarisimpiin pelaajiin lukeutuva Salas pelasi viimeksi santiagolaisessa pääsarjajoukkueessa Universidad de Chilessä.


title: Marcelo Salas

text: Salas aloitti juniorina uransa kotikaupunkinsa Deportes Temuco -joukkueessa. Vuonna 1991 hän siirtyi Universidadin riveihin ja pelasi ensimmäisen ottelunsa kaksi vuotta myöhemmin seuran edustusjoukkueessa Chilen Cupissa Colhaguaa vastaan. Salas oli mukana nostamassa kuivasta kaudesta kärsinyttä seuraa takaisin Chilen kirkkaimmalle huipulle, ja joukkue voitti Chilen mestaruudet vuosina 1994 ja 1995.


title: Marcelo Salas

text: Vuonna 1996 Salas siirtyi suuren kohun saattelemana Argentiinaan River Platen joukkueeseen. Tavallisesti chileläispelaajat eivät olleet onnistuneet Argentiinan liigassa, ja myös Diego Maradona esitti kritiikkiä Salasia kohtaan, koska hänen kykynsä oli alun perin havainnut arkkivihollisjoukkue ja paikallisvastustaja, Maradonan oma seura Boja Juniors. Salas kuitenkin hiljensi nopeasti kriitikot ja epäilijät. Vuosina 1996–1998 hän teki 26 maalia 51 ottelussa ja voitti joukkueessa sekä syyskauden mestaruuden vuonna 1996 että seuraavan kevätkauden mestaruuden kuten myös supercupin. Vuonna 1997 hänet valittiin Etelä-Amerikan parhaaksi jalkapalloilijaksi.


title: Marcelo Salas

text: Samoihin aikoihin Salas oli huippuvireessä myös maansa maajoukkueessa. Karsinnoissa vuoden 1998 Ranskan MM-lopputurnaukseen hän oli koko Etelä-Amerikan paras maalintekijä yhdessä maanmiehensä Ivan Zamoranon kanssa, ja kaksikko veii joukkueen lopputurnaukseen asti. Ranskassa Salas teki neljä maalia pelaamassaan neljässä ottelussa, mutta Chilen taival katkesi lopulta neljännesvälierissä Brasiliaa vastaan. Salasin hyvät otteet herättivät useiden huippuseurojen kiinnostuksen, ja hän siirtyi Italiaan roomalaiseen Lazioon 18 miljoonalla Yhdysvaltain dollarilla. Laziossa Salas pelasi kolmen kautta ja voitti joukkueessa niin Italian liigamestaruuden, cupin kuin Cup-voittajien Cupin kuin Euroopan supercupinkin.


title: Marcelo Salas

text: Vuonna 2001 Salas siirtyi 25 miljoonan euron summalla Juventukseen, mistä alkoivat hänen uransa surkeimmat ajat, vaikka hän joukkueen mukana voittikin kahdesti Italian mestaruuden. Hän kärsi toistuvista loukkaantumisista ja pelasi seurassa olonsa aikana ainoastaan 14 ottelua, joissa teki kaksi maalia. Vuonna 2003 hänet myytiin takaisin River Plateen kymmenellä miljoonalla eurolla, ja samana vuonna joukkue eteni Etelä-Amerikan UEFA Cupin vastineen Copa Sudamericanan loppuotteluun saakka, missä kuitenkin tuli tappio perulaiselle Ciencianolle. Loukkaantumiset kuitenkin varjostivat yhä Salasin uraa eikä maaleja tullut entiseen malliin.


title: Marcelo Salas

text: Kesällä 2005 Salas palasi rakastamaansa kasvattajaseuraan Universidad de Chileen. Salas johdatti joukkueen vuonna 2005 Chilen Cupin loppuotteluun asti, jossa tuloksena oli kuitenkin kirvelevä tappio rangaistuspotkukilpailun jälkeen. Vuonna 2006 seura oli konkurssin partaalla ja seuraavana vuonna pelilliset tulokset olivat kaikkien aikojen huonoimmat. Salas oli puolen vuoden ajan poissa pelikentiltä, mutta päätti kuitenkin palata takaisin ja solmi seuran kanssa puolentoista vuoden sopiuksen.


title: Marcelo Salas

text: Perjantaina 28. marraskuuta 2008 tulleessa televisio haastattelussa Universidad Chilen puheenjohtaja Federico Valdes kertoi Salasin lopettaneen pelaajauransa Cobreloaa vastaan pelattuun peliin, jossa Salas teki kaksi maalia.


title: Marcelo Salas

text: Pitkään maajoukkueesta sivussa ollut Salas palasi joukkueeseen syksyllä 2007 ja teki MM-karsintaottelussa Uruguayta vastaan marraskuussa kaksi maalia, jolloin hän nosti kokonaismaaottelumaalimääränsä 37:een ja nousi kaikkien aikojen tilastossa Ivan Zamoranon ohi maajoukkueen ykkösmaalintekijäksi. Kymmenisen vuotta myöhemmin Alexis Sánchez ohitti Salasin maalintekijätilastossa.


title: Yvonne Daniels

text: Yvonne Daniels (1937 – 21. huhtikuuta 1991) oli yhdysvaltalainen radiopersoona ja DJ, ja ensimmäisiä afroamerikkalaisia naisia alallaan. Kutsumanimeltään hän oli "The First Lady of Chicago Radio".


title: Yvonne Daniels

text: Yvonne Danielsin isä oli jazz-laulaja Billy Daniels. Hän aloitti uransa radiossa Jacksonvillessä, Illinois'n osavaltiossa. Sieltä hän siirtyi Chicagoon ensin WYNR-radioasemalle, jolta hän siirtyi WCFL:lle. Vuosina 1964-1973 Daniels työskenteli täysin naisten pyörittämllä WSDM-asemalla. Vuonna 1973 hän siirtyi WLS:lle, jossa hänestä tuli aseman ensimmäinen naispuolinen DJ. 1980-luvulla hän teki aamuohjelmia WVON, WGCI ja WNUA:lle.


title: Yvonne Daniels

text: Yvonne Daniels nimettiin Radio Hall of Fameen 1995.


title: Zlatan Muslimović

text: Zlatan Muslimović (s. 6. maaliskuuta 1981 Banja Luka, Jugoslavian sosialistinen liittotasavalta) on bosniahertsegovinalainen jalkapalloilija, pelipaikaltaan hyökkääjä. Hän edustaa Kreikan pääsarjassa pelaavaa PAOKin joukkuetta ja kuuluu myös Bosnia ja Hertsegovinan maajoukkueen vakiopelaajiin. Muslimovićilla on myös Ruotsin kansalaisuus.


title: Zlatan Muslimović

text: Juniori-ikäisenä Muslimović pelasi Ruotsissa Habo IF:n ja Husqvarna FF:n riveissä, ja vuosina 1998–1999 IFK Göteborgin juniorijoukkueissa. Vuonna 2000 hän siirtyi Italiaan Udineseen ja debytoi seuraavana vuonna seuran edustusjoukkueessa. Italiassa Muslimović siirtyi lainasopimuksella seurasta toiseen, mutta peliaika edustuspeleissä jäi vähälle. 2004/2005 peliaikaa tuli enemmän, kun Muslimović auttoi silloisessa Serie C1/A -sarjassa pelanneen Riminin sarjavoittoon ja nousuun Serie B:hen. Kauden aikana Muslimović teki 32 ottelussa 15 maalia.


title: Zlatan Muslimović

text: Muslimović pelasi kauden 2005/2006 lainalla Messinassa ja seuraavan kauden Parmassa. 2007 hän siirtyi Atalantaan, missä peliaika Luigi Del Nerin alaisuudessa jäi todella vähäiseksi. Kesällä 2008 hän siirtyi nykyiseen seuraansa PAOK:iin.


title: Zlatan Muslimović

text: Bosnia ja Hertsegovinan A-maajoukkueessa Muslimović debytoi vuonna 2006 ystävyysottelussa Ranskaa vastaan. Sittemmin hän on vakiinnuttanut paikkansa joukkueen runkomiehistössä ja lukeutui sen kantaviin voimiin 2008 EM-kisojen karsinnoista.


title: Vamp (yhtye)

text: Vamp on norjalainen folk rock -yhtye, joka perustettiin vuonna 1991. Yhtye on levyttänyt 7 studioalbumia.


title: Luis Hernández

text: Luis Hernández (s. 22. joulukuuta 1968 Poza Rica de Hidalgo, Veracruz, Meksiko) on meksikolainen jalkapalloilija, pelipaikaltaan hyökkääjä. Hänet tunnettiin lempinimellä ""El Matador"", "matadori". Hän pelasi 85 maaottelua ja teki niissä 35 maalia vuosina 1995–2002.


title: Luis Hernández

text: Pitkästä vaaleasta hiuskuontalostaan tunnettu Hernández aloitti ammattilaisuransa kotimaassaan Meksikossa Cruz Azulin joukkueessa. Pääsarjadebyyttinsä hän teki elokuussa 1990. Vuonna 1992 hän siirtyi Querétaroon, ja sittemmin tie vei Monterreyhin ja sieltä Necaxaan, missä Hernández pääsi vuonna 1995 juhlimaan CONCACAF:n cup-voittajien cupin voittoa, Meksikon mestaruutta vuosina 1995 ja 1996 sekä maan cup-mestaruutta vuonna 1995.


title: Luis Hernández

text: Vuonna 1995 Hernández debytoi Meksikon maajoukkueessa ja vakiinnutti pian paikkansa joukkueen ykkösmaalintekijänä. Hän voitti joukkueessa Pohjois-Amerikan CONCACAF-maaosaliiton Gold Cupin vuosina 1996 ja 1998, ja Etelä-Amerikan mestaruusturnauksessa Copa Américassa Hernández voitti kuudella maalillaan turnauksen maalikuninkuuden Meksikon joukkueen sijoiuttutta pronssille. Hänen kykynsä pantiin merkille suurseuroissa, ja 1997 hän siirtyikin itsensä Diego Maradonan kehotuksesta argentiinalaiseen suurseuraan Boca Juniorsiin. Peliaika jäi kuitenkin vähäiseksi ja samana vuonna hän palasi takaisin Necaxaan. Hernándezin maalivire jatkui kuitenkin hyvänä seuraavana kesänä Ranskan MM-lopputurnauksessa, missä Meksiko eteni neljännesvälieriin saakka. Neljässä pelaamassaan ottelussa Hernández teki neljä maalia.


title: Luis Hernández

text: Vuosina 1998–2000 Hernández pelasi Tigres UANL:n joukkueessa ennen siirtymistään Yhdysvaltoihin Los Angeles Galaxyyn, missä visiitti jäi vain vuoden mittaiseksi. Hernández edusti urallaan vielä Club Américaa, Veracruzia, Jaguares de Chiapasia ja Lobos de la BUAPia ennen lopettamistaan vuonna 2005. Meksikon maajoukkueessa hän oli mukana vielä vuoden 2002 MM-lopputurnauksessa.


title: Juan Carlos Franco

text: Juan Carlos Franco (s. 17. huhtikuuta 1973 Asunción) on paraguaylainen entinen jalkapalloilija, pelipaikaltaan keskikenttäpelaaja.


title: Juan Carlos Franco

text: Franco pelasi koko uransa synnyinkaupunkinsa Asunciónin Olimpian joukkueessa vuosina 1992–2005. Hän voitti joukkueessa Paraguayn liigamestaruuden vuosina 1993, 1995, 1997, 1998, 1999 ja 2000. Vuonna 2002 hän pääsi juhlimaan Olimpian kanssa Copa Libertadoresin voittoa ja vuonna 2003 Etelä-Amerikan supercupin voittoa.


title: Juan Carlos Franco

text: Paraguayn maajoukkueessa Franco pelasi vuosina 1997-2002 kuusi ottelua. Hän kuului joukkueeseen 2002 MM-lopputurnauksessa.


title: Baltisches Wappenbuch

text: Baltisches Wappenbuch "Wappen sämmtlicher, den Ritterschaften von Livland, Estland, Kurland und Oesel zugehöriger Adelsgeschlechter" on luettelo Baltian aatelissukujen vaakunoista. Kirjan on toimittanut Carl Arvid von Klingspor, ja se on painettu Tukholmassa 1882. Kirjan kustantaja on F. & G. Beijer. Kirjan vaakunat on piirtänyt professori Ad. M. Hildebrandt.


title: Baltisches Wappenbuch

text: Kirjan matrikkeliosassa luetellaan Liivinmaan, Eestinmaan, Kuurinmaan ja Saarenmaan ritarihuoneisiin introdusoidut suvut. Kirjassa on 97 mustavalkosivua ja 133 sivua värilitografiana painettuja vaakunoiden kuvia. Litografiafoliot on painettu A. I Normans lithogr. Anstaltissa Tukholmassa.


title: Baltisches Wappenbuch

text: Kirjan digitoitu versio on luettavissa Baijerin osavaltionkirjaston palvelimella. Kirjasta on vuonna julkaistu 2000 Adamant Media Corporationin kustantama näköispainos.


title: Lukeminen

text: Lukeminen on symboleihin kuten kirjoitusmerkkeihin koodattujen merkitysten tulkitsemista. Lukijan motiivina voi olla esimerkiksi oppiminen, tiedonhaku, taide-elämys tai viihtyminen.


title: Lukeminen

text: Lukemisen edellytys on lukutaito, joka tarkoittaa taitoa tulkita kirjoitettua kieltä. Lukutaitoa ovat mekaaninen lukutaito sekä funktionaalinen lukutaito, jossa lukija osaa tulkita ja arvioida lukemaansa riippumatta tekstilajista. Kirjoitusta voi lukea silmillään tai sormenpäiden tuntoaistin avulla (pistekirjoitus).


title: Lukeminen

text: Lapsella lukemaan oppiminen on yksi virstanpylväs kielellisen kehityksen jatkumossa puhumaan ja kirjoittamaan oppimisen välissä. Suomessa lukemaan opetellaan tavallisesti 6–7-vuotiaana koulun ensimmäisellä luokalla, mutta noin kolmannes suomalaislapsista osaa lukea jo kouluun tullessaan.


title: Lukeminen

text: Lukemisen erityisvaikeus eli "dysleksia" on oppimiskyvyn häiriö, jossa lapsen tai aikuisen lukemistarkkuus tai lukemisen ymmärtäminen on odotettua selvästi huonompaa suhteessa henkilön ikään, mitattuun älykkyyteen ja koulutukseen. Häiriö voi ilmetä kyvyttömyytenä erottaa eri kirjaimia toisistaan, tai vaikeutena yhdistää eri äänteitä tai äänneyhdistelmiä vastaaviin kirjaimiin tai kirjainyhdistelmiin. Dysleksia perustuu keskushermoston lukemista säätelevien hermoverkoston toiminnan poikkeavuuteen.


title: Lukeminen

text: Noin 40–45 ikävuoden jälkeen jokaiselle tulee aikanaan lähelle näkemisen vaikeus eli ikänäkö, joka vaikeuttaa lukemista.


title: Lukeminen

text: Lukijan lukunopeus riippuu tekstin aiheen tuttuudesta lukijalle, tekstin lajista sekä siitä, haluaako lukija silmäillä tekstiä vai paneutua siihen sana sanalta. Eräällä suomalaisella lukukurssilla osanottajien lukunopeudeksi mitattiin keskimäärin 183 sanaa minuutissa. Lukunopeuttaan voi yrittää kehittää pikalukutekniikoiden avulla.


title: Lukeminen

text: "Silmäily" on yleisvaikutelman hankkimista tekstistä. Silmäillessään lukija näkee tekstin sisällön pääpiirteet, jotta hän voisi esimerkiksi arvioida sen hyödyllisyyttä itselleen tai päättää, mitä ja missä järjestyksessä hän tekstin lukee. "Skannaus" on tiettyjen yksityiskohtien etsimistä tekstistä esimerkiksi jonkin asiasanan perusteella. "Pääkohtien etsimisessä" lukija hakee tietoja esimerkiksi tekstin ja kirjoittajan tarkoituksesta ja sen tärkeimmistä argumenteista. "Kriittinen" tai "arvioiva lukeminen" on lukemista kirjoittajan näkemysten vertailemiseksi omiin tai jonkun muun näkemyksiin.


title: Lukeminen

text: Lukemisen aikana voi lukemisen ymmärtämistä tehostaa erilaisin tekniikoin. Tekstiä voi esimerkiksi lukea ääneen, lukemansa kohdan tai sen herättämän ajatuksen voi toistaa, voi tehdä muistiinpanoja, voi muotoilla kohtia uusiksi omin sanoin, tai voi tauottaa lukemistaan. Lukemisen jälkeen tekstin voi lukea uudestaan tai käydä sen läpi mielessään tai paperilla, jotta muistaisi sen paremmin.


title: Lukeminen

text: Suomenkielisen aktiivisen lukijakunnan määrä oli vuoden 1860 vaiheilla vain noin 25 000 henkeä. Saman verran oli Suomessa ruotsinkielisiä aktiivilukijoita. 1930-luvulle mennessä Suomeen syntyi moderni lukemiskulttuuri: luettavan aineiston riittävä määrä ja lukeminen väestön jokapäiväisenä tapana. Tähän oli hyvät edellytykset jo 1870-luvulla, koska lukutaidon kirkollinen alkeisopetus toimi tuloksekkaasti. Kansakoulujen yleistyminen tehosti perustaitoa. Kirjastoverkko kaksinkertaistui 1870-luvulla noin 400 kirjastoon ja kirjakauppoja oli yli 40. Monet kansanliikkeet, kuten herätysliikkeet ja nuorisoseurat edistivät lukemisen tapaa.


title: Lukeminen

text: Suomenkielistä proosaa alkoivat ensin tuottaa K. J. Gummerus ja Aleksis Kivi (molemmilta romaani vuonna 1870). Ulkomaisia romaaneita alkoi ilmestyä samaan aikaan suomeksi. Ruotsinkielisiä menestyskirjailijoita olivat J. L. Runeberg ja Zachris Topelius. Kaikki osa alueet kymmenkertaistuivat 70 vuodessa: sanomalehtien, kirjastojen ja aktiivisen lukijakunnan määrä yli kymmenkertaistui vuoteen 1930 mennessä. Aivan kaikki eivät tätä hyväksyneet: asia oli vaikein hyväksyä maanviljelijäväestön keskuudessa, jossa lukeminen usein nähtiin työn vieroksumisena.


title: Lukeminen

text: Kustannustoiminnassa kannattavinta oli julkaista painotuotteita, joilla oli pysyvä ja hyvä kysyntä. Näitä olivat esimerkiksi virsikirjat ja katekismukset. Myös Topeliuksen Maamme-kirja oli kysytty teos sekä suomeksi että ruotsiksi. 1900-luvun alussa monet tietokirjasarjat myivät hyvin: J. R. Danielsonin "Yleinen ihmiskunnan historia" (1881–1888), E. G. Palménin "Oma maa" (1907–1911) sekä WSOY:n ja Otavan yhteinen "Tietosanakirja" (1908–1919) olivat myyntimenestyksiä.


title: Lukeminen

text: Suomenkielisen sanomalehdistön nousu alkoi sekin 1870-luvulla. Vuosina 1870–1885 lehtien määrä kasvoi yhdeksästä 28:aan. Tässäkin tosin ruotsinkieliset painotuotteet olivat aluksi edellä. Postin kulun tehostuminen oli yksi edellytys sille, että lehden tilaaminen kiinnosti kansaa. Lehdet pyrkivät sitomaan lukijoita esimerkiksi jatkokertomusten muodossa. Niissä tarina oli pilkottu jopa sataan katkelmaan. Uusi käänne lehdistön kehityksessä oli puoluelehdistön synty 1900-luvun alussa. Aikakauslehdistä edelläkävijä oli Gummeruksen julkaisema "Kyläkirjaston Kuvalehti". Matti Kivikkään vuonna 1917 perustama "Suomen Kuvalehti" nousi itsenäisyysajan johtavaksi aikakauslehdeksi.


title: Lukeminen

text: Kouluikäisten lasten lukemisharrastusta selvitettiin kyselytutkimuksella melko laajasti ennen ensimmäistä maailmansotaa. Oppikouluun juuri menneet pojat olivat kiinnostuneita seikkailukirjoista (55 % kyseisestä ryhmästä), mutta iän myötä innostus laantui tai siirtyi varsinaiseen kaunokirjallisuuteen. Tytöillä ei juuri ollut seikkailukirjavaihetta, ja oppikoulun yläluokilla liki kaikki tytöt pitivät kaunokirjallisuudesta. Kirjastojen suosikkikirjailijat vuonna 1929 olivat Johannes Linnankoski, Topelius, Kivi, Santeri Ivalo, Hilja Valtonen, Runa eli Elisabeth Beskow, Hall Caine ja Juhani Aho.


title: AIM-54 Phoenix

text: AIM-54 Phoenix on sotilaskäytössä oleva Raytheonin ja Hughes Aircraftin kehittämä ja valmistama pitkän kantaman tutkahakuinen ilmataisteluohjus.


title: AIM-54 Phoenix

text: AIM-54 Phoenix kehitettiin alun perin vain Yhdysvaltain laivaston F-111 -koneen laivastoversiota, F-111B:tä varten. Ohjuksen XAIM-54A prototyypin testaus aloitettiin vuonna 1965 ja ensimmäisen onnistunut kohtaus vuonna 1966. Sittemmin ohjuksen kehitys hidastui, sillä F-111B ei tullut koskaan tuotantoon. AIM-54 Phoenixin kehitystä kuitenkin jatkettiin ja se otettiin käytöön Yhdysvaltain laivaston F-14 Tomcat-koneisiin. Sittemmin ohjuksesta kehitettiin kaksi muuta versiota. Yhdysvaltain laivasto luopui AIM-54 Phoenixeista vuonna 2004 ja F-14 Tomcateista 2006. Ne korvattiin AIM-120 AMRAAM -ohjuksilla ja F/A-18 Hornet -hävittäjillä. Nyt AIM-54 Phoenixin ainoa käyttäjä maailmassa on Iranin islamilaisen tasavallan ilmavoimat.


title: Tiilihylky

text: Tiilihylky on Helsingin edustalla Isosaaren lounaispuolella sijaitsevan Svartbådanin luodon pohjoisrantaan uponnut hylky.


title: Tiilihylky

text: Hylky oli alun perin puinen purjekuljetusalus, joka oli tiililastissa matkalla kohti Helsinkiä, kun se ajoi matalikolle. Alus hajosi pahoin jo tässä vaiheessa, mutta osa lastista saatiin pelastettua. Alus hajosi lähes täysin ja sen emäpuu upposi noin 20 metrin syvyyteen loivasti laskeutuvaa rinnettä pitkin. Loput lastista hajosi pitkin matkaa.


title: Tiilihylky

text: Hylystä tuli suosittu sukelluskohde harrastuksen yleistyessä. Sen ympäristössä vesi on virtausten johdosta kirkasta ja kylmää. Hylyn alla asustaa vakinaisesti suuri yhdyskunta kivinilkkoja.


title: Tiilihylky

text: "Sukeltajan tie"-kirjan mukaan hylyn alkuperäinen nimi oli "Henrietta", ja sen löysivät 1950-luvun alussa kaksi varhaista harrastesukeltajaa, romutuskelpoisia hylkyjä etsinyt romukauppias Jouko ”Romu” Koskinen ja toimittaja Erkki Koivusalo. He kirjasivat tiedot ylös, mutta hylky sai jäädä rauhaan Koskisen todettua sen nostokelvottomaksi; tiiletkin olivat jo aivan liian kauan vedessä lionneita.


title: Tiilihylky

text: Harrastajasukeltajien ylläpitämä hylyt.net sivusto kertoo nimeksi "Bändaren I" ja sukellusseura "Sub Aqua Club Marinus" kertoo löytäneensä kuvia hylystä jo 1930-luvulta.


title: Lakeus

text: Lakeus tarkoittaa lakeaa luonnonpaikkaa, esimerkiksi peltoaukeaa tai tasankoa. Suomalaisen maantieteilijän J. G. Granön määrittelemänä maantieteellisenä terminä sillä tarkoitetaan aluetta, jossa korkeuserot ovat yli viisi, mutta alle kymmenen metriä. Alue, jossa korkeuserot ovat alle viisi metriä, on tasanko, ja alue, jossa ne ovat 10–50 metriä, on mäkimaa. Sanaa lakeus voidaan käyttää myös meren- tai järvenselästä.


title: Lakeus

text: Suomessa suurimmat lakeudet ovat Pohjanmaalla, ja usein lakeudella tarkoitetaankin nimenomaan Pohjanmaan tasaisia peltomaisemia. Laajoja lakeuksia Suomessa on myös Satakunnassa, koillisessa Varsinais-Suomessa ja Lounais-Hämeessä, missä ne ulottuvat Porista Forssan seudulle saakka. Pienempiä lakeuksia on myös esimerkiksi Itä-Uudellamaalla ja Kymenlaaksossa.


title: Lakeus

text: Kirjailijoista Pohjanmaan lakeusmaisemaa ja sen ihmisiä on kuvannut teoksissaan runsaasti Antti Tuuri. Maalaustaiteessa lakeuksien kuvaajana on tullut tunnetuksi erityisesti liminkalainen taidemaalari Vilho Lampi, valokuvataiteen saralla lakeuden kulttuurimaiseman kuvaamista on pyrkinyt edistämään Lakeuden luontovalokuvaajat ry. Lakeusmaiseman kuvaaminen on keskeisessä osassa myös Paavo Rintalan vuonna 1959 ilmestyneessä Vilho Lammen elämästä kertovassa romaanissa "Jumala on kauneus".


title: Lakeus

text: Tunnettuihin lakeuden maamerkkeihin kuuluu Alvar Aallon Seinäjoelle suunnittelema kirkko- ja seurakuntakeskus Lakeuden Risti.


title: Gianluca Pessotto

text: Gianluca Pessotto (s. 11. elokuuta 1970 Latisana, Italia) on italialainen entinen jalkapalloilija. Nykyisin hän toimii Juventuksen joukkueenjohtajana.


title: Gianluca Pessotto

text: Pessotto tunnettiin monipuolisena pelaajana. Hän pelasi yleensä laidalla joko puolustuksessa tai keskikentällä.


title: Gianluca Pessotto

text: Uransa alkuvuosina 1989–1995 Pessotto edusti Varesea, Massesea, Bolognaa, Veronaa ja Torinoa. Vuonna 1995 hän siirtyi Juventukseen. Pessotto saavutti Juventuksen riveissä muun muassa neljä Italian-mestaruutta sekä Mestarien liigan ja Intercontinental Cupin voiton. Hän lopetti uransa vuonna 2006 ja ryhtyi Juventuksen joukkueenjohtajaksi.


title: Gianluca Pessotto

text: Italian maajoukkueessa Pessotto pelasi vuosina 1996–2002 22 ottelua. Hän edusti Italiaa 1998 MM-kilpailuissa ja 2000 EM-kilpailuissa.


title: Gianluca Pessotto

text: Vuonna 2006, kesken MM-kisojen Italian kisajoukkueelle ilmoitettiin suruviesti, sillä Pessotto oli yrittänyt itsemurhaa, hyppäämällä Torinossa sijaitsevan talon ikkunasta ulos. Pessotto kuitenkin selvisi. Pessotto putosi 27. kesäkuuta 2006 Juventuksen toimiston ikkunasta ruusukko kädessään. Hänen arvioitiin tuolloin yrittäneen itsemurhaa. Asiaan ei ole kuitenkaan saatu täyttä varmuutta. Tapaus sattui Italian vuoden 2006 sopupeliskandaalin aikoihin.


title: Metyylipunainen

text: Metyylipunainen (CHNO) on atsoväri, jota käytetään pH-indikaattorina. Etanolivesiliuoksessa aine muuttaa väriään punaisesta keltaiseksi pH-alueella 4,8–6,0. Metyylipunaista myydään sen neutraalin muodon lisäksi kloridi- tai natriumsuolana.


title: Metyylipunainen

text: Metyylipunaista syntetisoidaan antraniilihaposta, typpihapokkeesta, suolahaposta sekä N,N-dimetyylianiliinista. Elimistössä metyylipunainen hajoaa antraniilihapoksi ja N,N-dimetyyli-p-fenyleenidiamiiniksi. N,N-dimetyyli-p-fenyleenidiamiinin ja itse metyylipunaisen on todettu olevan mutageenisiä.


title: Ydinaseonnettomuus

text: Ydinaseonnettomuus voi tapahtua ydinaseiden kehittämisen, kokeilun, kuljetuksen tai varastoinnin yhteydessä. Ydinaseonnettomuuksia ovat esimerkiksi säteilyonnettomuudet, räjähdysonnettomuudet tai ydinaseiden uppoamiset meren pohjaan.


title: Ydinaseonnettomuus

text:
Ydinasekokeiden seurauksena radioaktiivista ainetta on levinnyt kokeilupaikkojen välittömään läheisyyteen sekä ilmanvirtojen mukana ympäri maapallon. Ydinaseiden kuljetuksessa räjähteitä on pudonnut lentokoneesta lentokoneen rikkoutuessa. Sukellusveneonnettomuuksissa ydinaseilla lastattuja aluksia on uponnut valtameren pohjaan. Ydinaseonnettomuuksien vaara lisääntyy aseiden vanhetessa ja on olemassa niin kauan kuin aseita on olemassa.
Ydinaseonnettomuus voi tapahtua esimerkiksi asevaraston tulipalon yhteydessä. Tällöin esimerkiksi ydinkärki voi vahingoittua ja ydinmateriaalia (uraania tai plutoniumia) vapautua ympäristöön. Tästä voi aiheutua terveyshaittoja lähialueella. Mutta plutonium voi kulkeutua satojenkin kilometrien etäisyydelle. Suuren ydinaseen räjähtäminen Suomen lähialueella aiheuttaisi ydinvoimalaitosonnettomuutta vakavamman säteilyvaaratilanteen. Ydinjätekeskittymiin ja ydinjätteen kuljetuksiin liittyvät onnettomuudet kuten ydinkäyttöisen aluksen onnettomuus tai satelliitin maahansyöksyn vaikutukset ovat paikallisia tai ulottuvat vain lähiympäristöön.


title: Ydinaseonnettomuus

text: Ydinasekokeissa ydinaseonnettomuudet olivat välittömiä. Ensimmäisistä ydinasekokeista lähtien niihin liittyi sekä ennakoituja että odottamattomia vahinkoja. Ennakoidut vahingot pyrittiin eliminoimaan, mutta se oli vaikeaa. Aluksi koeräjäytykset tapahtuivat maan pinnalla. Ilmakehässä tehtiin yhteensä noin 500 ydinkoetta. Nämä aiheuttivat sekä paikallista että maailmanlaajuista laskeumaa, joka koostui useista nuklideista (tärkeimpänä 137cesium). Maanpinnalla tehtävistä räjäytyksistä ydinsaaste levisi tuulten mukana maailmanlaajuisesti. Ilmakehässä tapahtuvat kokeet kiellettiin vuonna 1963. Tämän jälkeen ydinkokeita alettiin tehdä maan alla, jolloin ydinsaasteet saatettiin pitää rajoitetulla alueella. Ydinasevallat ovat tehneet ydinasekokeita harvasti asutuilla alueilla Nevadassa Yhdysvalloissa, Novaja Zemljalla Venäjällä, Kazakstanissa, Bikinin atollilla Tyynessä valtameressä ja Australiassa. Vaikka alueiden asukkaat evakuoitiin, ydinasekokeet aiheuttivat kaikissa kohteissa pitkäaikaisia säteilyongelmia niin lähialueilla kuin naapurimaissa. Säteilyä havaittiin jopa toisella puolella maapalloa.


title: Ydinaseonnettomuus

text: Neuvostoliiton maanpäällisiä atomipommikokeita tehtiin Semipalatinskin alueella Kazakstanissa 1949–1989. Semipalatinskissa tehtiin 40 vuoden aikana lähes 500 ydinkoetta. Laskeumien määrä pieneni, kun vuonna 1963 kokeiden tekeminen ilmakehässä kiellettiin. Ensimmäinen räjäytys vuonna 1949 oli pintaräjäytys eli siinä tuuli vei räjähdyspilveä kapeana vanana niiden muutaman kylän yli, jotka olivat tuulen alapuolella. Koealueen lähellä sijaitsevan Altain alueen asukkaiden annokset olivat keskimäärin 260 mSv. Tutkimuksissa on saatu viitteitä leukemian riskin suurentumisesta. Laskeuman vaikutus Semipalatinskin asukkaisiin oli valtava. Perimään ja sukusoluihin syntyi mutaatioita, jotka periytyivät toiseen ja edelleen kolmanteen sukupolveen. Kilpirauhassyöpä on alueella kuitenkin muuta maata selvästi yleisempää. Suurelle säteilymäärälle altistui muutama tuhat ihmistä, mutta ydinkokeet suurten asutuskeskusten lähellä vaikuttivat kaikkiaan noin 1 500 000 ihmiseen .